Padomes Regula (EK) Nr. 149/2003 (2003. gada 27. janvāris) par grozījumiem un papildinājumiem Regulā (EK) Nr. 1334/2000, ar ko izveido Kopienas režīmu divējāda lietojuma preču un tehnoloģiju izvešanas kontrolei



Oficiālais Vēstnesis L 030 , 05/02/2003 Lpp. 0001 - 0215

CS.ES Nodaļa 02 Sējums 13 Lpp. 27 - 226

ET.ES Nodaļa 02 Sējums 13 Lpp. 27 - 226

HU.ES Nodaļa 02 Sējums 13 Lpp. 27 - 226

LT.ES Nodaļa 02 Sējums 13 Lpp. 27 - 226

LV.ES Nodaļa 02 Sējums 13 Lpp. 27 - 226

MT.ES Nodaļa 02 Sējums 13 Lpp. 27 - 226

PL.ES Nodaļa 02 Sējums 13 Lpp. 27 - 226

SK.ES Nodaļa 02 Sējums 13 Lpp. 27 - 226

SL.ES Nodaļa 02 Sējums 13 Lpp. 27 - 226



Padomes Regula (EK) Nr. 149/2003 (2003. gada 27. janvāris) par grozījumiem un papildinājumiem Regulā (EK) Nr. 1334/2000, ar ko izveido Kopienas režīmu divējāda lietojuma preču un tehnoloģiju izvešanas kontrolei EIROPAS SAVIENĪBAS PADOME, ņemot vērā Eiropas Kopienas dibināšanas līgumu, jo īpaši tā 133. pantu, ņemot vērā Komisijas priekšlikumu, tā kā: (1) Saskaņā ar Regulu (EK) Nr. 1334/2000 [1] jānosaka efektīva kontrole divējāda lietojuma precēm (ieskaitot programmatūru un tehnoloģijas) gadījumos, kad tās izved no Kopienas. (2) Lai dalībvalstīm un Kopienai nodrošinātu iespējas ievērot to starptautiskās saistības, Regulas (EK) Nr. 1334/2000 I pielikumā noteikts kopējs divējāda lietojuma preču un tehnoloģiju saraksts, kas norādīts minētās regulas 3. pantā, ieviešot kontroles režīmu divējāda lietojuma precēm, par ko ir starptautiskas vienošanās, tostarp Vasenāras Vienošanās, Raķešu tehnoloģiju kontroles režīms, Kodolmateriālu piegādātāju valstu grupa, Austrālijas Grupa un Konvencija par ķīmiskajiem ieročiem. (3) Regulas (EK) Nr. 1334/2000 11. pantā paredzēts, ka divējāda lietojuma preču sarakstus minētās regulas I pielikumā un IV pielikumā groza un papildina atbilstīgi visu dalībvalstu saistībām un pienākumiem, kurus tās uzņēmušās kā attiecīgo starptautisko ieroču neizplatīšanas režīmu un izvešanas kontroles pasākumu dalībnieces, vai ratificējot atbilstošus starptautiskus līgumus. (4) Lai ņemtu vērā grozījumus, kas 2001. un 2002. gadā pieņemti ar Vasenāras Vienošanos, Austrālijas Grupu un Raķešu tehnoloģiju kontroles režīmu, jāgroza Regulas (EK) Nr. 1334/2000 I, II un IV pielikums. (95) Uzziņai eksporta kontroles iestāžu un operatoru vajadzībām ir jāpublicē atjaunināta un konsolidēta Regulas (EK) Nr. 1334/2000 pielikumu redakcija, ņemot vērā visus grozījumus, ko dalībvalstis 2001. un 2002. gadā pieņēmušas starptautiskos forumos. (6) Tādēļ Regula (EK) Nr. 1334/2000 attiecīgi jāgroza, IR PIEŅĒMUSI ŠO REGULU. 1. pants Regulas (EK) Nr. 1334/2000 pielikumus aizstāj ar tekstu šīs regulas pielikumā. 2. pants Šī regula stājas spēkā trīsdesmitajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2003. gada 27. janvārī Padomes vārdā — prezidents G. Papandreou [1] OV L 159, 30.6.2000., 1. lpp. Regulā jaunākie grozījumi izdarīti ar Regulu (EK) Nr. 880/2002 (OV L 139, 29.5.2002., 7. lpp.). -------------------------------------------------- I PIELIKUMS DIVĒJĀDA LIETOJUMA PREČU UN TEHNOLOĢIJU SARAKSTS (minēts Regulas (EK) Nr. 1334/2000 3. pantā) Šajā sarakstā iekļautas divējāda lietojuma preces, par kuru kontroli noslēgti starptautiski līgumi, ieskaitot Vasenāras Vienošanos, Raķešu tehnoloģiju kontroles režīmu (MTCR), Kodolmateriālu piegādātāju valstu grupu (NSG), Austrālijas Grupu un Konvenciju par ķīmiskajiem ieročiem (CWC). Sarakstā nav iekļautas preces, kuras dalībvalstis vēlas ievietot izņēmumu sarakstā. Sarakstā nav iekļautas arī preces, kuru kontroli (kontroles režīmos neietilpstošus pasākumus) var noteikt dalībvalstis. VISPĀRĪGAS PIEZĪMES PAR I PIELIKUMU 1. Militārām vajadzībām ražotu vai pielāgotu preču kontrolei skatīt attiecīgo(-os) atsevišķu dalībvalstu kontrolējamo militārām vajadzībām ražoto preču sarakstu(-us). Šajā pielikumā minētās norādes "SK. ARĪ MILITĀRO PREČU KONTROLES SARAKSTUS" attiecas uz šiem sarakstiem. 2. Šajā pielikumā iekļautos objektus, uz kuriem attiecināma kontrole, nedrīkst izvest kā kontrolei nepakļautas preces (ieskaitot iekārtas), ja tajās ir viens vai vairāki kontrolējami komponenti, ja kontrolējamais komponents vai komponenti ir preču pamatsastāvdaļa un var tikt demontēti vai izmantoti citiem mērķiem. NB: Izvērtējot, vai kontrolējamo komponentu vai komponentus var uzskatīt par pamatsastāvdaļām, jāņem vērā tādi faktori kā daudzums, vērtība, ietvertās tehnoloģiskās zināšanas (know-how) un citi īpaši apstākļi, pēc kuriem nosaka, vai kontrolējamie komponenti uzskatāmi par preču pamatsastāvdaļām. 3. Šajā pielikumā norādītās preces ietver gan jaunas, gan lietošanā bijušas preces. PIEZĪME PAR KODOLTEHNOLOĢIJĀM (NTN) (Jālasa saistībā ar 0 kategorijas E sadaļu.) "Tehnoloģiju", kas tieši saistīta ar visām 0 kategorijas precēm, kontrolē saskaņā ar 0 kategorijas noteikumiem. "Tehnoloģija" kontrolējamo preču "izstrādāšanai", "ražošanai" vai "lietošanai" ir kontrolējama arī gadījumos, kad to lieto precēm, uz kurām neattiecas kontrole. Preču eksporta atļauja nozīmē arī to, ka tam pašam tiešajam lietotājam atļauj izvest tādu minimālo "tehnoloģiju", kas nepieciešama preču uzstādīšanai, lietošanai, apkopei un remontam. "Tehnoloģijas" nodošanas kontrole neattiecas uz "publiski patapinātu" informāciju un "fundamentālajiem zinātniskajiem pētījumiem". VISPĀRĪGA PIEZĪME PAR TEHNOLOĢIJĀM (GTN) (Jālasa saistībā ar 1. līdz 9. kategorijas E sadaļu.) To "tehnoloģijas" izvešanu, kura "nepieciešama" 1. līdz 9. kategorijas preču "izstrādei", "ražošanai" vai "lietošanai", kontrolē saskaņā ar noteikumiem, kas attiecas uz 1. līdz 9. kategoriju. "Tehnoloģija" kontrolējamo preču "izstrādāšanai", "ražošanai" vai "lietošanai" ir kontrolējama arī gadījumos, kad to lieto precēm, uz kurām kontrole neattiecas. Kontroli neattiecina uz tām minimālajām "tehnoloģijām", kas nepieciešamas to preču uzstādīšanai, lietošanai, apkopei (pārbaudei) un remontam, kuras nav pakļautas kontrolei, vai tādām precēm, kuras atļauts izvest. NB: Minētais neattiecas uz tehnoloģijām, kas norādītas pozīcijā 1E002.e., 1E002.f., 8E002.a. un 8E002.b. "Tehnoloģijas" nodošanas kontrole neattiecas uz "publiski patapinātu" informāciju un "fundamentālajiem zinātniskajiem pētījumiem", kā arī minimāli nepieciešamo informāciju, kas vajadzīga patentu pieteikšanai. VISPĀRĪGA PIEZĪME PAR PROGRAMMATŪRU (GSN) (Šai piezīmei ir augstāks spēks par visiem kontroles pasākumiem, kas attiecas uz 0. līdz 9. kategorijas D sadaļu). Šā saraksta 0. līdz 9. kategorijai noteiktā kontrole neattiecas uz "programmatūru", kura ir: a. Vispārpieejama, jo tā ir: 1. bez ierobežojumiem nopērkama mazumtirdzniecībā: a. klātienē tirdzniecības vietā; b. pasūtot pa pastu; c. noslēdzot darījumu elektroniskā veidā; vai d. pasūtot pa tālruni; un 2. izveidota tā, lai lietotājs varētu pats instalēt bez turpmākas būtiskas piegādātāja palīdzības; vai NB: Vispārīgās piezīmes par programmatūru a. ieraksts neattiecas uz 5. kategorijas 2. daļā ("Informācijas drošība") norādīto "programmatūru". b. "Publiski patapināta". REDAKTŪRAS PRAKSE Saskaņā ar normām, kas izklāstītas Interinstitutional style guide (1997. gada izdevuma) 101. punktā 86. lappusē, Eiropas Kopienu Oficiālajā Vēstnesī publicējamos angļu tekstos: - veselos skaitļus no decimāldaļām atdala ar komatu, - veselos skaitļus raksta trīs ciparu grupās, kuras atdala ar atstarpi. ŠAJĀ PIELIKUMĀ LIETOTO TERMINU DEFINĪCIJAS Terminu definīcijas "vienpēdiņās" dotas tehniskajās piezīmēs par attiecīgo preci. Terminu definīcijas "pēdiņās" ir šādas: NB: Iekavās aiz termina dota norāde uz preču kategoriju. "Precizitāte" (2; 6) ir rādījuma maksimālā pozitīvā vai negatīvā novirze no pieņemtā standarta vai patiesās skaitliskās vērtības, ko parasti izsaka neprecizitātes veidā. "Aktīvas lidojuma kontroles sistēmas" (7) ir sistēmas, kuru funkcijas ir novērst nevēlamu "lidaparātu", raķešu vai strukturālo šāviņu pārvietošanos, autonomi apstrādājot daudzu devēju datus un pēc tam dodot efektīvai automātiskai kontrolei nepieciešanās preventīvās komandas. "Aktīvais punkts" (6; 8) ir mazākais (atsevišķais) cietas fāzes kopuma elements, kas gaismas (elektromagnētiskā starojuma) iedarbībā funkcionē kā fotoelektriskais pārveidotājs. "Pārveidots militārajām vajadzībām" (1) — jebkura modifikācija vai selekcija (piemēram, tīrības pakāpes, glabāšanas laika, virulences, noturības pret ultravioleto starojumu vai izplatīšanas īpašību mainīšana), lai palielinātu cilvēkiem, dzīvniekiem, iekārtām, ražai vai dabai nodarīto kaitējumu vai postījumus. "Lidaparāts" (1; 7; 9) ir fiksētu, šarnīra, rotējošu spārnu (helikopteri), slīpa rotora vai slīpspārnu gaisa satiksmes (transporta) līdzeklis. NB: Sk. arī "Civilais lidaparāts". "Ar visām iespējamām kompensācijām" (2) nozīmē, ka ražotājs paredzējis visus iespējamos pasākumus metālapstrādes darbgaldu sistemātiskās pozicionēšanas kļūdas samazināšanai. "ITU piešķirts" (3; 5) nozīmē frekvenču joslu piešķiršanu saskaņā ar ITU Radio Regulations (1998. gada redakcijā) pamatpakalpojumu, atļauto pakalpojumu un papildpakalpojumu sniegšanai. NB: Nav ietvertas papildu vai alternatīvās frekvences. "Leņķiskās pozīcijas novirze" (2) ir maksimālā atšķirība starp leņķisko pozīciju un būtisko, ļoti precīzi mērīto leņķisko pozīciju pēc tam, kad fiksētais darba objekts ir bijis pagriezts prom no tā sākotnējās pozīcijas (sk. VDI/VDE 2617, Projekts "Rotējoši galdi koordinātu mašīnās"). "Asimetrisks algoritms" (5) ir kriptogrāfisks algoritms, kurā šifrēšanai un atšifrēšanai izmanto atšķirīgas matemātiski saistītas atslēgas. NB: Parastākais "asimetriskā algoritma" izmantojums ir atslēgu vadība. "Asinhronās pārsūtīšanas režīms" ("ATM") (5) ir pārsūtīšanas režīms, kurā informāciju organizē šūnās; tas ir asinhrons tādā nozīmē, ka šūnu informācijas atjaunošanās ir atkarīga no vajadzīgā vai momentānā datu pārsūtīšanas ātruma. "ATM" ir termina "Asinhronās pārsūtīšanas režīms" sinonīms. "Automātiska mērķa noteikšana" (6) ir datu apstrādes paņēmiens, ar kuru automātiski nosaka un izvada visiespējamāko reālā laikā ekstrapolētu mērķa atrašanās vietu. "Ventiļa nostrādāšanas kavējuma pamatlaiks" (3) ir izplatīšanās kavējuma laika vērtība, kas attiecināta uz pamatizeju, ko lieto "monolītajās integrālajās shēmās". "Monolīto integrālo shēmu""saimē" šis termins var tikt precizēts dotajai "saimei" kā kavējuma laiks tipiskajai izejai dotajā "saimē" vai kā tipiskais izplatīšanās ātrums uz izeju dotajā "saimē". NB 1: Nejaukt "pamatizejas izplatīšanās kavējuma laiku" ar kompleksas "monolītas integrālās shēmas" ieejas vai izejas kavējuma laiku. NB 2: "Saimē" ietilpst visas integrālās shēmas, kam saskaņā ar izgatavošanas metodēm un specifikācijām ir visas šīs kopējās īpašības, izņemot to attiecīgās funkcijas: a. kopēja datoru fizisko komponentu un programmatūras arhitektūra; b. kopēja projektēšanas un procesa tehnoloģija; un c. kopējie pamata raksturlielumi. "Fundamentālie zinātniskie pētījumi" (GTN; NTN) ir eksperimentāla vai teorētiska rakstura darbs, ko veic, lai iegūtu jaunas zināšanas par parādību vai novēroto faktu fundamentālajiem principiem, un kas īpaši vērsts uz konkrētu praktisku izmantojumu vai mērķi. "Novirze" (akselerometram) (7) ir akselerometra izejas signāla lielums gadījumā, kad nav paātrinājuma. "Izvirzījums" (2) ir galvenās ass aksiāla nobīde viena apgrieziena laikā, ko mēra ass sazīmēšanas galdam perpendikulārā plaknē punktā uz ass aploces (sk. ISO 230/1 1986, pk. 5.63). "Oglekļa šķiedru sagataves" (1) ir noteiktā veidā sakārtotas, pārklātas vai nepārklātas šķiedras, kas veido armatūru vai tās daļu, pirms ievada "saistvielu" (matricu) "kompozīta" izveidošanai. CE ir "skaitļošanas elements". "CEP" (vienādas varbūtības apļa diagramma) (7) ir precizitātes novērtējums; noteikta garuma rādiuss aplim, kura centrs ir mērķī, kam trāpa ar 50 % varbūtību. "Ķīmiskais lāzers" (6) ir "lāzers", kurā ķīmiskas reakcijas izdalītā enerģija ierosina daļiņas. "Ķīmisko vielu maisījums" (1) ir ciets, šķidrs vai gāzveida produkts, kura sastāvā ir vismaz divi komponenti, kas maisījuma glabāšanas apstākļos savstarpēji nereaģē. "Cirkulācijas kontrolētās pretvērpes vai cirkulācijas kontrolētas tiešās vadības sistēmas" (7) ir sistēmas, kurās izmanto gaisa plūsmas iedarbību uz aerodinamiskajām virsmām šo virsmu radīto spēku palielināšanai vai samazināšanai. "Civilais lidaparāts" (1; 7; 9) ir "lidaparāts", kas minēts publicētos civilās aviācijas iestāžu sertifikācijas sarakstos kā lidojumiem derīgs komerciāliem iekšzemes un ārzemju maršrutiem vai likumīgām civilām, privātām vai uzņēmējdarbības vajadzībām. NB: Sk. arī "lidaparāts". "Sajauktas" (1) ir šķiedras, kas rodas, samaisot un formējot galīgajā šķiedrā termoplastiskus un armējošus komponentus, lai veidotu armētu "saistvielu" (matricu). "Sasmalcināšana" (1) ir process, kurā materiālu sadala daļiņās drupinot vai maļot. "Vienkanāla signalizācija" (5) ir signalizācijas metode, pēc kuras informācijas apmaiņa notiek vienā kanālā ar iezīmētiem paziņojumiem, signalizējot uz daudziem pieslēgumiem attiecināmu informāciju vai izsaukumus un citu informāciju, piemēram, tīkla vadībai izmantojamu informāciju. "Sakaru kanāla kontrollers" (4) ir fiziska saskarne, kas kontrolē sinhronas vai asinhronas ciparu informācijas plūsmu. Šāda iekārta var būt ievietota datorā vai elektrosakaru sistēmā, lai nodrošinātu sakarus. "Kompozīts" (1; 2; 6; 8; 9) ir "saistviela" (matrica) un papildu fāze vai fāzes, kas sastāv no daļiņām, kristāliem, šķiedrām vai no jebkuras to kombinācijas un kas pievienotas īpašiem nolūkiem vai nolūkam. "Kompleksā teorētiskā ātrdarbība" (CTP) (3; 4) ir skaitļošanas ātruma raksturotājs lielums, kas izteikts miljonos teorētisko operāciju sekundē (Mtops) un ko aprēķina, izmantojot "skaitļošanas elementu" (CE) kopumu. NB: Sk. 4. kategorijas tehnisko piezīmi. Salikts rotējošais galds (2) ir galds, kas pieļauj darba objekta rotāciju un slīpumu pa divām neparalēlām asīm, ko var vienlaikus koordinēt "konturēšanas kontrolei". "Skaitļošanas elements" (CE) (4) ir mazākā skaitļošanas vienība, kas dod aritmētisku vai loģisku rezultātu. "Konturēšanas kontrole" (2) ir divas vai vairāk "skaitliski kontrolētas" kustības, kas darbojas saskaņā ar instrukcijām, kuras precizē nākamo vēlamo pozīciju un nepieciešamos padeves ātrumus tai pozīcijai. Minētos padeves ātrumus maina citu attiecībā pret citu, lai var radīt vēlamo kontūru (sk. ISO/DIS 2806-1980). Specifiska "supravadoša" materiāla "kritiskā temperatūra" (1; 3; 6) (dažreiz saukta par pārejas temperatūru) ir temperatūra, kurā materiāls zaudē visu pretestību tiešas elektriskās strāvas plūsmai. "Kriptogrāfija" (5) ir disciplīna, kurā ietilpst datu transformācijas principi, līdzekļi un metodes datus nesošās informācijas slēpšanai, vai tās aizsardzībai pret neatļautu lietošanu vai modificēšanu. "Kriptogrāfija" ir ierobežota ar informācijas transformācijas metodēm, lietojot vienu vai vairākus "slepenus parametrus" (piem., kriptomainīgos) vai vienotu atslēgu. NB: "Slepenais parametrs" : ir konstante vai atslēga, kura tiek slēpta, vai ir zināma tikai noteiktai personu grupai. CTP ir "kompleksā teorētiskā ātrdarbība". "Uz datiem balstītas atsauces navigācijas" ("DBRN") (7) sistēma ir sistēma, kas izmanto dažādus iepriekš mērītu integrētu ģeokartografēšanas datu avotus, lai sniegtu precīzu navigācijas informāciju dinamiskos apstākļos. Datu avoti ietver batimetriskās kartes, zvaigžņu kartes, gravitācijas kartes, magnētiskās kartes vai 3 dimensiju digitālās topogrāfiskās kartes. "Datu signāla ātrums" (5) — ātrums, kā definēts ITU Rekomendācijā (53-36), ņemot vērā, ka nebinārajā modulācijā bauds un b/s (biti sekundē) nav vienādi lielumi. Jāietver arī kodēšanas, pārbaudes un sinhronizācijas funkciju biti. NB 1: Nosakot "datu signāla ātrumu", neņem vērā apkalpojošos un administratīvos kanālus. NB 2: Viss iepriekšminētais ir attiecināms uz maksimālo vienvirziena ātrumu, t.i., maksimālo pārraides vai uztveršanas ātrumu. "Deformējami spoguļi" (6) (pazīstami arī kā pielāgojami optiskie spoguli) – spoguļi, kuriem ir: a) viena nepārtraukta optiski atstarojoša virsma, kas ir dinamiski deformēta, izmantojot individuālus spēkus vai griezes momentus, lai kompensētu uz spoguļa esošo optisko viļņu formu radītās svārstības; vai b) daudzi optiski atstarojoši elementi, kurus var individuāli un dinamiski pārvietot, pieliekot griezes momentus vai spēkus, lai kompensētu uz spoguļa esošo optisko viļņu formu radītās svārstības. "Noplicināts urāns" (0) ir urāns, kurā izotopa 235 ir mazāk nekā dabā sastopamajā urānā. "Izstrādāšana" (GTN NTN visas) attiecas uz visiem posmiem pirms ražošanas sērijveidā, piemēram: konstruēšanu, konstrukcijas izpēti, konstrukcijas analīzi, konstrukcijas principiem, prototipu montāžu un izmēģinājumiem, izmēģinājuma ražošanu, konstrukcijas datiem, procesu, kurā konstrukcijas datus pārnes uz produktu, konfigurācijas izstrādi, integrēšanu, plānošanu un maketēšanu. "Difūzā savienošana" (1; 2; 9) ir vismaz divu atsevišķu metālu molekulāra savienošana cietā fāzē vienā gabalā, kura stiprība ir tāda kā vājākajam materiālam. "Ciparu dators" (4; 5) ir iekārta, kas viena vai vairāku diskrētu mainīgo lielumu formā var veikt katru no šīm operācijām: a) saņemt datus; b) glabāt datus vai instrukcijas fiksētās vai maināmās (rakstāmās) datu glabāšanas iekārtās; c) apstrādāt datus ar iepriekš ievadītu maināmu instrukciju secību; un d. nodrošināt datu izvadi. NB: Pie saglabātās instrukciju secību izmaiņām pieder fiksēto glabāšanas iekārtu maiņa, bet ne fiziskas savstarpējo slēgumu vai savienojumu izmaiņas. "Ciparu datu pārsūtīšanas ātrums" (5) — kopējais datu pārsūtīšanas ātrums informācijai, kura tiek tieši pārsūtīta jebkurā vidē (nesējā). NB: Sk. arī "Kopējais ciparu datu pārsūtīšanas ātrums". "Tiešās darbības hidrauliskā spiešana" (2) ir deformācijas process, kurā izmanto ar šķidrumu pildītu elastīgu kameru, kas ir tiešā kontaktā ar apstrādājamo objektu. "Dreifa ātrums" (žiroskopiem) (7) ir laika starpība starp reālo un vēlamo izeju. Tas sastāv no gadījuma un sistemātiskiem komponentiem un tiek izteikts kā ekvivalenta ieejas leņķiskā nobīde laika vienībā attiecībā pret inertu telpu. "Dinamiska adaptīvā maršrutēšana" (5) ir automātiska datu pārraides maršruta maiņa, pamatojoties uz tīkla faktiskā stāvokļa noteikšanu un analīzi. NB: Tā neietver maršrutēšanas lēmumus, pamatojoties uz iepriekš definētiem signāliem. "Dinamiskā signāla analizatori" (3) ir "signālu analizatori", kuri izmanto skaitlisko modelēšanu un transformācijas metodes Furjē spektra attēla formēšanai pēc dotās viļņa formas fāzes un amplitūdas informācijas. NB: Sk. arī "signālu analizatori". "Efektīvais grams" (0; 1) attiecībā uz "speciāliem skaldāmajiem materiāliem" ir: a) plutonija izotopu un urāna-233 masa gramos; b) urānam, kurā izotops 235 bagātināts līdz 1 % vai vairāk, elementa masa gramos, kas reizināta ar bagātināšanas koeficienta (izteiktu kā decimālā svara daļa) kvadrātu; c) urānam, kurā izotops 235 bagātināts mazāk par 1 %, elementa masa gramos, kas reizināta ar 0,0001. "Elektroniskais mezgls" (3; 4; 5) ir zināms elektronisko elementu daudzums (t.i., "shēmas elementi", "diskrētie komponenti", integrālās shēmas u.c.), kas savstarpēji savienoti kādas(-u) konkrētas(-u) funkcijas(-u) izpildīšanai un kas kopumā ir maināmi un ar demontēšanas iespējām. NB 1: "Shēmas elements" : atsevišķa aktīva vai pasīva elektroniskās shēmas daļa, piemēram, viena diode, viens tranzistors, viens rezistors, viens kondensators u.c. NB 2: "Diskrētais komponents" : atsevišķi izveidots "shēmas elements" ar ārējiem izvadiem. "Elektroniski vadāma fāzētu bloku antena" (5; 6) ir antena, kura formē fāzētu staru, t.i., stara virzienu vada ar kompleksu izstaroto elementu ierosināšanas koeficientu palīdzību, un stara virziens elektriskā signāla pārraidē vai uztveršanā var tikt mainīts pēc azimuta vai augstuma vai pēc abiem vienlaicīgi. "Manipulatora izpildmehānisms" (2) ietver satvērējus, "aktīvās darba vienības" un jebkuras citas iekārtas, kuras ir pievienotas "robota" manipulatora rokas pamatplates galā. NB: "Aktīvās darba vienības" nodrošina apstrādājamās detaļas ar kustības jaudu, apstrādes enerģiju vai sensora funkcijām. "Ekvivalentais blīvums" (6) ir optiskā masa uz optiskā laukuma vienību, kas projicēta uz optiskās virsmas. "Ekspertsistēmas" (4; 7) ir sistēmas, kuras nodrošina rezultātus, piemērojot noteikumus datiem, kuri tiek glabāti neatkarīgi no "programmas", un spēj: a) automātiski modificēt lietotāja ievadītu "avota kodu"; b) nodrošināt ar problēmas klasi saistītu izvadi kvazinaturālā valodā; vai c) iegūt nepieciešamās zināšanas to pilnveidošanai (simboliskais treniņš). "FADEC" ir tas pats, kas "dzinēju pilnīgas ciparu vadības sistēma". "Defektu pielaide" (4) ir datorsistēmas spēja turpināt darbību pēc jebkuras kāda tās fiziskā elementa (iekārtas) vai programmatūras nepareizas darbības bez cilvēka iejaukšanās dotajā līmenī, kas nodrošina nepārtrauktu darbību, datu integritāti un darba spēju atjaunošanos bez ārējas iejaukšanās noteiktā laikā. "Šķiedru vai pavedienu materiālos" (0; 1; 8) ietilpst: a) nepārtraukti "monopavedieni"; b) nepārtrauktas "dzijas" un "šķiedras"; c) "lentes", audumi, neausti un pīti materiāli; d) šķērētas šķiedras, vistras šķiedras un viendabīgu šķiedru segas; e) jebkura garuma monokristāliskas vai polikristāliskas šķiedras; f) aromātisko poliamīdu masa. "Plēves tipa integrālās shēmas" (3) ir "shēmas elementu" kopums un to metāla savienojumi, kuri izveidoti, apstrādājot biezu vai plānu plēvi, kas ir uz izolējoša "substrāta". NB: "Shēmas elements" ir atsevišķa aktīva vai pasīva elektroniskas shēmas daļa, piemēram, viena diode, viens tranzistors, viens rezistors, viens kondensators u.c. "Nemainīgs (fiksēts)" (5) nozīmē, ka kodēšanas vai kompresijas algoritms nevar pieņemt ārēji ievadītus parametrus (t.i., kriptogrāfiskos vai atslēgu mainīgos) un to nevar modificēt lietotājs. "Lidojuma kontroles optisko devēju bloks" (7) ir izkliedētu optisko devēju tīkls, kuram izmanto "lāzera" starus, nodrošinot reālā laika lidojuma kontroles datu apstrādi lidaparātā. "Lidojuma maršruta optimizācija" (7) ir procedūra, ar ko minimizē novirzes no četrdimensiju (laika un telpas) vēlamās trajektorijas, izejot no dotā uzdevuma izpildes efektivitātes vai tehnisko iespēju maksimālas izmantošanas. "Fokālās plaknes kopums" (6) ir lineārs vai divdimensiju individuālu detektorelementu planārs slānis vai planāru slāņu kombinācija, kas darbojas fokālā plaknē, ar nolasīšanas iekārtu vai bez tās. NB: Nav paredzēts ietvert atsevišķu detektorelementu kopumu vai jebkurus divu, trīs vai četru elementu detektorus, kuros kavēšana un integrēšana netiek izdarīta pašā elementā. "Frekvenču joslas attiecība" (3) ir procentos izteikta "momentānā joslas platuma" attiecība pret diapazona centra frekvenci. "Frekvenču lēciens" (5) ir "izkliedes spektra" forma, kurā atsevišķa kanāla raidfrekvence mainās ar nejaušu vai pseidogadījuma diskrētu soļu secību. "Frekvenču pārslēgšanās laiks" (3; 5) ir maksimālais signāla kavējums, pārslēdzoties no vienas izvēlētas izejas frekvences uz citu izvēlētu izejas frekvenci, lai sasniegtu: a) beigu frekvenci 100 Hz diapazonā; vai b) beigu izejas līmeni 1 dB diapazonā. "Frekvenču sintezators" (3) ir jebkurš frekvenču avots vai signālu ģenerators, kas neatkarīgi no faktiski lietotās metodes nodrošina vienlaicīgu vai mainīgu izejas frekvenču kopumu vienā vai vairākās izejās, kuru kontrolē ar mazāku skaitu standarta vai etalonfrekvenču. "Pilnīgi vadāma dzinēju kontroles sistēma" (FADEC) (7; 9) ir gāzes turbīnu vai kombinētā cikla dzinēju elektroniskā kontroles sistēma ar ciparu datoru, lai kontrolētu mainīgos lielumus un regulētu dzinēja kloķvārpstas griezes momentu vai jaudu visā dzinēja darbības laikā no sākotnējās degvielas padeves sākuma līdz degvielas padeves pārtraukšanai. "Gāzes pulverizācija" (1) ir process, kurā izkausēta metāla sakausējuma plūsmu gāzes plūsmā ar augstu spiedienu sadala daļiņās, kuru diametrs nav lielāks par 500 μm. "Ģeogrāfiski izkliedēts" (6) attiecas uz ģeogrāfiskajiem punktiem, kuri atrodas viens no otra vairāk nekā 1500 m attālumā. Mobilos sensorus vienmēr uzskata par "ģeogrāfiski izkliedētiem". "Vadības ierīces" (7) ir sistēmas, kas integrē lidaparāta koordinātas, ātruma mērīšanu un aprēķināšanu (t.i., navigāciju) lidojuma trajektorijas korekcijai, aprēķinot un nosūtot komandas lidaparāta lidojuma kontroles sistēmai. "Karstā izostatiskā sabiezināšana" (2) ir lējuma presēšanas process slēgtā telpā dažādās vidēs (gāze, šķidrums, cietas daļiņas u.c.) temperatūrā virs 375 K (102 °C), pieliekot vienādus spēkus visos virzienos un tādējādi novēršot tukšumus lējumā. "Hibrīddators" (4) ir iekārta, kura var izpildīt katru no šīm darbībām: a) saņemt datus; b) apstrādāt datus gan analogā, gan ciparu formā; un c) nodrošināt datu izvadi. "Hibrīdiska integrālā shēma" (3) ir jebkurš integrālo shēmu slēgums jeb integrālo shēmu slēgums ar "shēmas elementiem" vai "diskrētiem komponentiem", kas savienoti kādu noteiktu funkciju izpildei un kam ir visas šīs īpašības: a) ir vismaz viena neiekapsulēta iekārta; b) savienojumi izveidoti, izmantojot tipiskās IC izgatavošanas metodes; c) ir nomaināmi kā kopums; un d) parasti nav izveidoti tā, lai tos varētu atvienot citu no cita. NB 1: "Shēmas elements" : atsevišķa aktīva vai pasīva elektroniskās shēmas daļa, piemēram, viena diode, viens tranzistors, viens rezistors, viens kondensators u.c. NB 2: "Diskrētais komponents" : atsevišķi izveidots "shēmas elements" ar ārējiem izvadiem. "Attēlu korekcija" (4) — ārējas izcelsmes informāciju nesošu attēlu apstrādes algoritmi, piemēram, laika kompresija, filtrēšana, izdalīšana, selekcija, korelācija, sagriešana vai transformēšana (ātrie Furjē vai Volša pārveidojumi). Pie attēla korekcijas nepieder algoritmi, ar kuriem veic tikai attēla lineāru vai rotācijas transformāciju, piemēram, translācija, būtiskās daļas izdalīšana, reģistrācija vai šķietama iekrāsošana. "Imunotoksīns" (1) ir vienas specifiskas šūnas klona antiviela un "toksīns" vai "toksīna pirmējā vienība", kas selektīvi iedarbojas uz slimajām šūnām. "Publiski patapināta" (GTN NTN GSN) šajā kontekstā nozīmē "tehnoloģiju" vai "programmatūru", kas ir padarīta pieejama bez ierobežojumiem tās tālākai izplatīšanai (saskaņā ar autortiesībām noteiktie ierobežojumi "tehnoloģiju" vai "programmatūru" neizslēdz no "publiskā patapinājuma"). "Informācijas drošība" (4; 5) ir visas funkcijas un metodes, kas nodrošina informācijas vai sakaru pieejamību, konfidencialitāti vai integritāti, izņemot metodes un funkcijas, kuras atbild par nepareizu funkcionēšanu (vai nefunkcionēšanu). "Informācijas drošība" ietver "kriptogrāfiju", "kriptoanalīzi", datoru drošību un aizsardzību pret informācijas noplūdi. NB: "Kriptoanalīze" : kriptogrāfiskas sistēmas vai tās ieejas un izejas analīze, kuras uzdevums ir iegūt konfidenciālus mainīgos vai datus, ieskaitot tekstu. "Momentānais joslas platums" (3; 5; 7) ir frekvenču joslas platums, kurā izejas signāla līmenis ir konstants 3 dB robežās bez pieskaņošanas vai citu parametru maiņas. "Instrumentālais attālums" (6) ir viennozīmīgs norādīts radara darbības attālums. "Izolācija" (9) tiek izmantota raķešu dzinēju komponentiem, t.i., apvalkam, sprauslai, ieplūdēm, apvalka savienojumiem, un satur vulkanizētas vai pusvulkanizētas gumijas loksnes ar izolējošu vai ugunsizturīgu materiālu. "Izolāciju" var lietot arī slodzes izlīdzināšanai lūkām un eleroniem. "Savstarpēji saistīti radarsensori" (6) ir divi vai vairāki savstarpēji savienoti radarsensori, starp kuriem notiek informācijas apmaiņa reālā laikā. "Iekšējais oderējums" (9) tiek izmantots par saskares virsmu cietajai reaktīvā dzinēja degvielai un apvalkam vai izolējošai kārtai. Parasti izmanto dispersiju ugunsizturīgus vai izolācijas materiālus uz šķidra polimēra bāzes, piemēram, ar oglekli pildītu hidroksilterminētu polibutadiēnu (HTPB) vai citus polimērus, kam pievienoti cietinātāji, un šos materiālus uzsmidzina vai uzklāj apvalka iekšpusē. "Iekšējais magnētiskais gradiometrs" (6) ir viens atsevišķs magnētiskā lauka gradientu mērīšanas elements un attiecīgā elektroniskā shēma, kuras izejas signāls ir magnētiskā lauka gradienta mērvienībās. NB: Sk. arī "magnētiskais gradiometrs". "Izolētas dzīvkultūras" (1) ietver dzīvkultūras anabiotiskās formās un žāvētu preparātu veidā. "Izostatiskās preses" (2) ir iekārtas, kuras spēj dažādās vidēs (gāze, šķidrums, cietas daļiņas u.c.) saspiest slēgtus dobumus, lai apstrādājamā materiāla dobumā radītu vienādus spēkus visos virzienos. "Lāzers" (0; 2; 3; 5; 6; 7; 8; 9) ir komponentu kopums, kas rada telpā un laikā koherentu starojumu, kas tiek pastiprināts ar ierosinātā starojuma emisiju. NB: Sk. arī: "Ķīmiskais lāzers"; "Q-pārslēdzams lāzers"; "Superaugstas jaudas lāzers"; "Pārneses lāzers". "Linearitāte" (2) (parasti izsaka kā nelinearitāti) ir lieluma faktiskās vērtības maksimālā pozitīvā vai negatīvā novirze no taisnas līnijas, kura novietota tā, lai izlīdzinātu un samazinātu lielākās novirzes. "Vietējais tīkls" (LAN) (4) ir datu pārraides sistēma, kurai ir visas šīs īpašības: a) tā rada iespējas jebkuram skaitam neatkarīgu "datu iekārtu" tieši sazināties vienam ar otru; un b) tā ir ierobežota nelielā ģeogrāfiskā platībā (piem., biroju ēka, rūpnīca, universitātes pilsētiņa, noliktava). NB: "Datu iekārta" ir iekārta, kura spēj nosūtīt vai saņemt ciparu informācijas secības. "Magnētiskie gradiometri" (6) ir instrumenti ārpus instrumenta esoša magnētiska lauka telpisko izmaiņu noteikšanai. Tie sastāv no daudziem "magnetometriem" un attiecīgās elektroniskās shēmas, kuras izejas signāls ir magnētiskā lauka gradienta mērvienībās. NB: Sk. arī "iekšējs magnētiskais gradiometrs". "Magnētiskie gradiometri" (6) ir instrumenti ārpus instrumenta esoša magnētiska lauka telpisko izmaiņu noteikšanai. Tie sastāv no daudziem "magnetometriem" un attiecīgās elektroniskās shēmas, kuras izejas signāls ir magnētiskā lauka gradienta mērvienībās. "Galvenā atmiņa" (4) ir primārā, centrālam izpildelementam ātri pieejama datu vai instrukciju krātuve. Tā sastāv no "ciparu datora" iekšējās krātuves un hierarhiska paplašinājuma, piemēram, buferatmiņas vai nesekvenciāli izmantojamas paplašinātas krātuves. "UF6 korozijizturīgi materiāli" (0) ir varš, nerūsējošais tērauds, alumīnijs, alumīnija oksīds, alumīnija sakausējumi, niķelis un niķeļa sakausējumi, kurā ir vismaz 60 svara % niķeļa, un pret UF6- iedarbību noturīgi fluorētu ogļūdeņražu polimēri, kurus izmanto attiecīgajā separācijas procesā. "Matrica" (1; 2; 8; 9) (saistviela) ir viendabīga fāze, kas aizpilda telpu starp daļiņām, plūksnām vai šķiedrām. "Mērījuma nenoteiktība" (2) ir lielums, ar ko norāda, kādā intervālā ar 95 % ticamību ir mērāmā lieluma īstā vērtība. Tā ietver nekoriģētas sistemātiskās kļūdas, nekoriģētas novirzes un gadījuma kļūdas (sk. ISO 10360-2 vai VDI/VDE 2617). "Mehāniskā sakausēšana" (1) ir sakausēšanas process, kuru realizē, ar mehānisku iedarbību sagraujot un par jaunu savienojot elementu un izejas sakausējuma pulverus. Nemetāliskas daļiņas var tikt piejauktas "mehāniskajam sakausējumam" attiecīgo pulveru veidā. "Kausējuma ekstrakcija" (1) ir "ātrās cietināšanas process", kurā iegūst lentveida kausējuma produktus, izkausētā metālu sakausējuma vannā ievietojot atdzesētu rotējošu bloku. NB: "Ātrā cietināšana" : izkausēta materiāla cietināšana ar dzesēšanas ātrumu virs 1000 K/s. "Kausējuma vērpšana" (1) ir "ātras cietināšanas process", kurā izkausēta metāla plūsma nonāk kontaktā ar atdzesētu rotējošu bloku, veidojot pārslveida, lentveida vai stieņveida produktus. NB: "Ātrā cietināšana" : izkausēta materiāla cietināšana ar dzesēšanas ātrumu virs 1000 K/s. "Mikrodatora mikroshēma" (3) ir "monolītā integrālā shēma" vai "daudzelementu (čipu) integrālā shēma" ar aritmētisko loģisko elementu (ALU), un kura var izpildīt vispārējas instrukcijas no iekšējiem datiem. NB: Iekšējos datus var papildināt ar ārējiem datiem. "Mikrodatora mikroshēma" (3) ir "monolītā integrālā shēma" vai "daudzelementu (čipu) integrālā shēma" ar aritmētisko loģisko elementu (ALU) un kura var izpildīt vispārēju ārējas glabātavas instrukciju sekvences. NB 1: "Mikroprocesora mikroshēma" parasti nesatur integrālu lietotājam pieejamu glabātavu, kaut arī čipā izveidoto glabātavu var izmantot čipa funkciju veikšanai. NB 2: Iepriekš minētais ietver tādu čipu kopumu, kuri ir izveidoti kopējai darbībai, lai nodrošinātu "mikroprocesora mikroshēmas" funkcijas. "Mikroorganismi" (1; 2) ir baktērijas, vīrusi, mikoplazmīdas, riketsijas, hlamīdijas vai sēnītes, dabīgas, uzlabotas vai modificētas, izolētu dzīvkultūru veidā vai arī kā materiāls, kas apzināti inokulēts vai inficēts ar šīm kultūrām. "Raķetes" (1; 3; 5; 6; 7; 9) ir pilnīgas raķešu sistēmas un bezpilota lidaparātu sistēmas, kuras spēj nogādāt vismaz 500 kg smagu kravu vismaz 300 km attālumā. "Monošķiedra" (1) ir smalkākais šķiedrveidīgais materiāls, parasti daži μm diametrā. "Monolīta integrālā shēma" (3) ir aktīvu un pasīvu vai abu veidu "shēmas elementu" kombinācija, kura: a) ir izveidota, izmantojot difūzijas, implantēšanas vai nogulsnēšanas procesus atsevišķā (vai uz atsevišķa) pusvadītāja materiāla, t.s., čipa; b) var tikt uzskatīta par nedalāmi savienotu; un c) izpilda shēmas funkciju vai funkcijas. NB: "Shēmas elements" ir atsevišķa aktīva vai pasīva elektroniskas shēmas daļa, piemēram, viena diode, viens tranzistors, viens rezistors, viens kondensators u.c. "Monospektrālā attēla sensori" (6) ir sensori, kas spēj iegūt attēlu no atsevišķas diskrētas spektrālās joslas. "Daudzelementu integrālā shēma" (multichip) (3) ir divas vai vairākas "monolītas integrālās shēmas", kas saistītas ar kopīgu "substrātu". "Multidatu plūsmas apstrāde" (4) ir "mikroprogramma" vai tādu iekārtu arhitektūra, kura atļauj vienlaicīgu divu vai vairāku datu secību apstrādi un kuru kontrolē viena vai vairākas instrukciju secības, izmantojot: a) vienas instrukcijas multidatu (SIMD) izstrādnes, piemēram, vektora vai blokprocesorus; b) daudzkārtīgas vienas instrukcijas multidatu (MSIMD) izstrādnes; c) daudzkārtīgas instrukciju multidatu (MIMD) izstrādnes, ietverot tuvu sapārotas, cieši sapārotas vai brīvi sapārotas; vai d) izpildelementu struktūrblokus, tostarp sistoliskos blokus. NB: "Mikroprogramma" ir speciālā atmiņā glabāta elementāru instrukciju secība, kuras izpildi ierosina ar atbilstošu instrukciju no instrukciju reģistra. "Daudzlīmeņu drošība" (5) ir sistēma, kura satur dažādas slepenības informāciju un vienlaicīgi nodrošina atbilstošu piekļuvi lietotājiem ar dažādu kategoriju piekļūšanas atļaujām, bet neļauj piekļūt tiem neatļautai informācijai. NB: "Daudzlīmeņu drošība" ir datordrošības, bet ne darbības drošuma sistēma iekārtu vai lietotāju radīto kļūdu novēršanai. "Multispektrālā attēla sensori" (6) spēj iegūt vienlaicīgus vai sērijveida attēlu datus no divām vai vairākām diskrētām spektra joslām. Sensorus, kam ir vairāk par 20 diskrētām spektra joslām, dažkārt sauc par hiperspektrāliem attēlu sensoriem. "Dabīgais urāns" (0) ir urāns, kas satur dabā sastopamo izotopu maisījumu. "Tīkla piekļuves kontrollers" (4) ir sadalīta pārslēdzoša tīkla fiziskā saskarne. Tam izmanto vienu vispārīgu vidi, kura darbojas vienā "ciparu datu pārsūtīšanas ātrumā", izmantojot arbitrēšanu. Neatkarīgi no citām saskarnēm tas atlasa uz to attiecinātas datu paketes vai datu grupas (piem., IEEE 802). Tā ir iekārta, ko var iemontēt datorā vai sakaru sistēmā, lai nodrošinātu sakarus. "Neirālais dators" (4) ir skaitļošanas iekārta, kas radīta vai modificēta, lai atdarinātu neirona vai to grupas izturēšanos (funkcijas), t.i., skaitļošanas iekārta, kas īpaši izceļas ar iespējām modulēt skaitļošanas komponentu savstarpējos slēgumus, balstoties uz iepriekšējiem datiem. "Trokšņu līmenis" (6) ir elektriskais signāls, kas raksturo jaudas spektrālo blīvumu. No maksimuma līdz maksimumam "trokšņu līmeni" izsaka kā: S2 pp = 8 N0(f2-f1), kur S pp ir signāla vērtība starp diviem maksimumiem (piem., nT); N0 ir jaudas spektrālais blīvums (piem., nT2/Hz); (f2-f1) ir attiecīgās frekvenču joslas platums. "Kodolreaktors" (0) ir objekti, kas atrodas reaktorā vai tieši saistīti ar to, iekārtas, kas kontrolē dalīšanās procesu, un komponenti, kuri satur vai kontrolē primāro siltumapmainītāju vai ir tiešā saskarē ar to. "Ciparu vadība" (2) ir tāda procesa automātiska vadība, kuru veic ierīce, kas izmanto datus ciparu formātā, kas parasti tiek ievadīti darbības laikā (sk. ISO 2382). "Objekta kods" (9) ir iekārtas izpildāma, ērta viena vai vairāku procesu izpildīšanas forma ("avota kods" (avota valoda)), kuru pārveidojusi programmēšanas sistēma. "Optiskais pastiprinājums" (5) optiskajās komunikācijās ir pastiprināšanas metodes, kas rada atsevišķa optiskā avota ģenerētāja optiskā signāla pastiprinājumu bez tā pārvēršanas elektriskajos signālos, piemēram, izmantojot pusvadītāju optiskos vai optisko šķiedru luminiscences pastiprinātājus. "Optiskais dators" (4) ir dators, kurš izveidots vai modificēts tā, lai datus pārnestu un apstrādātu ar gaismas palīdzību, un kura skaitļošanas loģiskie elementi bāzējas uz tieši saistītām optiskām ierīcēm. "Optiskā integrālā shēma" (3) ir "monolīta integrālā shēma" vai "hibrīdiska integrālā shēma", kura satur vienu vai vairākas detaļas, kas izveidotas, lai darbotos par fotosensoriem vai fotoemiteriem, izpildot optisku vai fotoelektrisku funkciju vai funkcijas. "Optiskā pārslēgšana" (5) ir optisko signālu maršrutēšana vai pārslēgšana bez to pārveidošanas elektriskajos signālos. "Kopējais strāvas blīvums" (3) ir kopējais spoles ampērvijums (t.i., kopējā vijumu skaita summa, kas pareizināta ar maksimālo strāvu, ko nes katrs vijums), dalīts ar kopējo spoles šķērsgriezumu (ieskaitot supravadošos pavedienus, metālisko matrici, kurā supravadošie pavedieni iestrādāti, iekapsulētājmateriālu, visus dzesēšanas kanālus utt.). "Iesaistīta valsts" (7; 9) ir Vasenāras Vienošanās (sk. www.wassenaar.org) dalībvalsts. "Maksimālā jauda" (6) ir impulsa enerģija džoulos, kas dalīta ar impulsa ilgumu sekundēs. "Personālā viedkarte" (5) ir kodu karte ar īpašai lietošanai programmētu mikroshēmu, kuru lietotājs nevar pārprogrammēt citām vajadzībām. Jaudas pārvaldīšana (7) ir altimetra pārraidītā signāla jaudas izmaiņa, lai tā būtu "lidaparāta" augstuma noteikšanai minimāli nepieciešamajā līmenī. "Spiediena devēji" (2) ir iekārtas, kas pārveido spiediena mērījumus elektriskā signālā. "Iepriekš atdalīts" (0; 1) – izmantots jebkurš process, kas palielina kontrolējamā izotopa koncentrāciju. "Primārā lidojuma vadība" (7) ir "lidaparāta" stabilitātes vai manevrēšanas kontrole ar spēka/momenta ģeneratora palīdzību, t.i., mainot aerodinamisko virsmu vai dzinējspēka pielikšanas virzienu (vektoru). "Galvenais elements" (4), kas attiecas uz 4. kategoriju, ir "galvenais elements" gadījumos, kad tā atjaunošanas vērtība pārsniedz 35 % no visas sistēmas kopējās vērtības, kurā tas ietilpst. Elementa vērtība ir cena, ko par elementu maksā sistēmas ražotājs vai izveidotājs. Kopējā vērtība ir parastā starptautiskā pārdošanas cena neieinteresētajām pusēm ražošanas vai sūtījuma komplektēšanas vietā. "Ražošana" (GTN, NTN, visur sarakstā) ir visas ražošanas fāzes, piemēram, konstruēšana, ražošanas projektēšana, ražošana, integrācija, montāža, inspekcija, pārbaude, kvalitātes sertifikācija. "Ražošanas aprīkojums" (1; 9) ir tikai tie darbarīki, vadules, spīles, liešanas formas, veidnes, krāsas, armatūras, iestādīšanas mehānismi, pārbaudes ierīces, citas ierīces un komponenti, kas paredzēti vai pielāgoti "izstrādāšanai" vai arī vienai vai vairākām "ražošanas" fāzēm. "Ražošanas iekārtas" (9) ir iekārtas un speciāli izveidota programmatūra, kas integrēta instalācijās, lai "izstrādātu" vienu vai vairākas "ražošanas" fāzes. "Programma" (2; 6) ir procesa izpildei paredzētas noteiktas secības instrukcijas, kas izveidotas elektroniskam datoram saprotamā formā. "Impulsu kompresija" (6) ir radara signāla garu impulsu kodēšana un apstrāde, kuras rezultātā iegūst īsu impulsu, vienlaicīgi saglabājot augstas enerģijas impulsa priekšrocības. "Impulsa ilgums" (6) ir "lāzera" impulsa ilgums, ko mēra pilna platuma pusintensitātes (FWHI) līmenī. "Q-pārslēdzams lāzers" (6) ir "lāzers", kurā enerģija tiek uzglabāta inversā enerģijas apakšlīmenī vai optiskajā rezonatorā, bet pēc tam izstarota impulsa veidā. "Radara frekvenču manevrs" (6) ir metode, ar kuru maina frekvenci starp impulsiem vai impulsu grupām pēc pseidogadījuma secības par lielumu, kas ir vienāds ar vai lielāks par impulsa joslas platumu. "Radara izkliedes spektrs" (6) ir modulācijas metode, ar kuru relatīvi šaurā frekvenču joslā raidīto signāla enerģiju izplata pāri daudz plašākam frekvenču diapazonam, izmantojot gadījuma vai pseidogadījuma kodēšanu. "Reālā laika joslas platums" (3) "dinamiskā signāla analizatoriem" ir plašākais frekvenču diapazons, kuru analizators var izvadīt uz displeja vai citas ārējās ierīces, nepārtraucot ieejas datu analīzi. Analizatoriem ar vairākiem kanāliem, izdarot aprēķinus, jālieto kanālu konfigurāciju rezultējošais "reālā laika joslas platums". "Reālā laika datu apstrāde" (2; 4; 6; 7) ir datu apstrāde ar datoru sistēmu, nodrošinot nepieciešamo servisa līmeni, izejot no reālajām iespējām, ar garantētu atbildes laiku, neatkarīgi no sistēmas slodzes, ja to ierosina ārējs notikums. "Nepieciešams" (GTN, 1-9), ja lietots attiecībā uz "tehnoloģiju" vai "programmatūru", attiecas tikai uz to "tehnoloģijas" vai "programmatūras" daļu, kura ir tieši atbildīga par kontrolējamo izpildes līmeņu raksturojumu vai funkciju sasniegšanu vai pārsniegšanu. Šāda "nepieciešamā""tehnoloģija" vai "programmatūra" var tikt attiecināta uz vairākām precēm vienlaicīgi. "Izšķirtspēja" (2) ir mēriekārtas mazākā izmērāmā vienība; ciparu instrumentiem — pēdējais zīmīgais cipars (sk. ANSI B-89.1.12). "Robots" (2; 8) ir manipulācijas mehānisms, kas var būt konveijertipa vai ar darbības principu "no punkta uz punktu", kas var izmantot sensorus un kam ir visas šīs īpašības: a) tas ir daudzfunkcionāls; b) tas var pozicionēt vai orientēt materiālus, detaļas, instrumentus vai citas speciālas ierīces, izdarot dažādas kustības trīsdimensiju telpā; c) ietver trīs vai vairākas slēgtas vai atvērtas servoiekārtas, ieskaitot soļu elektrodzinējus; un d) satur "lietotājam pieejamu programmējamību" pēc apmācības/izpildes principa, vai izmantojot datoru, kas var būt programmēts loģiskais kontrollers, t.i., bez mehāniskas iejaukšanās vajadzības. NB: Iepriekš minētais neattiecas uz šādām iekārtām: 1) manipulācijas mehānismi, kuriem ir tikai rokas vai teleoperatora vadība; 2) nemainīgas secības manipulācijas mehānismiem, kas ir iekārtas, kuras kustas automātiski un darbojas saskaņā ar mehāniski noteiktām, programmētām kustībām. To programma ir mehāniski ierobežota ar nemainīgiem soļiem, ko nosaka atdures, piemēram, adatas vai kloķi. Kustību secība un ceļu vai leņķu izvēle nav mehāniski, elektroniski vai elektriski maināma; 3) mehāniski kontrolētas mainīgas secības manipulāciju mehānismiem, kas ir iekārtas, kuras kustas automātiski un darbojas saskaņā ar mehāniski nemainīgām, programmētām kustībām. To programma ir mehāniski ierobežota ar nemainīgiem, bet koriģējamiem soļiem, ko nosaka atdures, piemēram, adatas vai kloķi. Kustību secība un ceļu vai leņķu izvēle ir maināma nemainīgas programmas modelī. Programmas modeļa grozījumus (piem., adatu mainu vai kloķu apmaiņu) vienā vai vairākās kustības asīs veic tikai mehāniski; 4) ar servoiekārtām nevadāmiem mainīgas secības manipulācijas mehānismiem, kas ir iekārtas, kuras kustas automātiski un darbojas saskaņā ar mehāniski nemainīgām programmētām kustībām. To programma ir maināma, bet secība tiek izpildīta tikai vadotnēs pēc mehāniski nemainīgu elektrisko bināro iekārtu vai maināmām atdurēm; 5) noliktavu telferiem, kas definēti kā Dekarta koordinātu manipulatoru sistēmas, izgatavoti kā vertikālu tvertņu bloku sastāvdaļas un izveidoti ar nolūku novietot vai paņemt šo tvertņu saturu. "Rotācijas pulverizācija" (1) ir process 500 μm vai mazāku metāla daļiņu iegūšanai, ar centrbēdzes spēkiem iedarbojoties uz izkausētu metālu vai izkausēta metāla strūklu. "Paralēlu šķiedru kūlis" (1) ir (parasti 12-120) aptuveni paralēlu "šķiedru" kūlis. NB: "Šķiedra" ir aptuveni paralēlu "monopavedienu" (parasti virs 200) kūlītis. "Ekscentriskums" (2) ir galvenās ass radiāla nobīde viena apgrieziena laikā, ko mēra asij perpendikulārā plaknē punktā uz pārbaudāmās iekšējās vai ārējās rotācijas virsmas (sk. ISO 230/1 1986, pk. 5.61). "Mēroga koeficients" (žiroskopa vai akselerometra) (7) ir mērāmā lieluma izejas signāla attiecība pret ieejas signālu. Mēroga koeficientu parasti nosaka kā tādas taisnes virziena koeficientu, kuru no izejas un ieejas datiem var konstruēt pēc mazāko kvadrātu metodes. "Stabilizācijas laiks" (3) ir laiks, kas nepieciešams, lai, pārslēdzoties starp jebkuriem diviem pārveidotāja līmeņiem, beigu vērtība atrastos pusbita robežās. "SHPL" ir "superlielas jaudas lāzers". "Signālu analizatori" (3) ir aparāti, ar kuriem var mērīt un attēlot daudzfrekvenču signālu vienfrekvences komponentu galvenās īpašības. "Signālu apstrāde" (3; 4; 5; 6) ir algoritmiskas ārējas izcelsmes informāciju nesošu signālu apstrāde, piemēram, laika kompresija, filtrēšana, ekstrakcija, selekcija, korelācija, sagriešana vai transformēšana (ātrais Furjē vai Volša pārveidojums). "Programmatūra" (GSN, visur sarakstā) ir vienas vai vairāku "programmu" vai "mikroprogrammu" kopums, kas fiksēts jebkādā materiālā nesēja izpausmē. NB: "Mikroprogramma" ir speciālā atmiņā glabāta elementāru instrukciju secība, kuras izpildi ierosina ar atbilstošu instrukciju no instrukciju reģistra. "Avota kods" (vai avota valoda) (4; 5; 6; 7; 9) ir vienam vai vairākiem procesiem atbilstoša izteiksme, kuru programmēšanas sistēma var pārvērst iekārtai izpildāmā formā ("objekta kodā" vai objekta valodā). "Kosmosa kuģis" (7; 9) ir aktīvs vai pasīvs pavadonis vai kosmiskā zonde. "Lietojams kosmosam" (3; 6) attiecas uz produktiem, kuri ir izstrādāti, ražoti un pārbaudīti, lai izturētu speciālas elektriskas, mehāniskas u.c. prasības, un paredzēti izmantošanai raķešu palaišanai un pavadoņu vai citu lielā augstumā (100 km un augstāk) lidojošu sistēmu darbības izvēršanai. "Speciālie skaldmateriāli" (0) ir plutonijs-239,urāns-233, "ar 233 vai 235 izotopu bagātināts urāns" vai jebkurš cits materiāls, kas tos satur. "Īpatnējais modulis" (0; 1) ir Junga modulis Pa, kas izteikts kā N/m2 dalījums ar īpatnējo svaru N/m3, un ko mēra (296 ± 2) K ((23 ± 2) °C) temperatūrā pie relatīvā gaisa mitruma (50 ± 5) %. "Īpatnējā stiepes izturība" (0; 1) ir galīgā stiepes izturība Pa, kas izteikta N/m2, dalīta ar īpatnējo svaru N/m3, un ko mēra (296 ± 2) K ((23 ± 2) °C) temperatūrā pie relatīvā gaisa mitruma (50 ± 5) %. "Uzsmidzināšana" (1) ir "ātrās cietināšanas" process, kurā izkausēta metāla strūkla nonāk kontaktā ar atdzesētu bloku, veidojot pārslveida produktu. NB: "Ātrā cietināšana" ir izkausēta materiāla cietināšana ar dzesēšanas ātrumu virs 1000 K/s. "Izkliedētais spektrs" (5) ir tehnoloģija, kas ļauj relatīvi šaura sakaru kanāla enerģiju izvērst daudz plašākā enerģijas spektrā. "Izkliedētā spektra radars" (6) sk. "Radara izkliedes spektrs". "Stabilitāte" (7) ir attiecīgā parametra noviržu vidējā izkliede (1 sigma) no kalibrētās vērtības, kura mērīta stabilas temperatūras apstākļos. "Stabilitāti" var izteikt kā laika funkciju. "Valstis, kas (nav) pievienojušās Ķīmisko ieroču konvencijai" (1) ir valstis, kurās (nav) spēkā Konvencija par ķīmisko ieroču izstrādāšanas, ražošanas, glabāšanas un lietošanas aizliegšanu (sk. www.opcw.org). "Ierakstītas programmas vadīts" (2; 3; 5) — vadīts pēc instrukcijām, kas atrodas elektroniskā krātuvē un kuras ir procesoram izpildāmas, lai vadītu iepriekš noteiktu funkciju izpildi. NB: Iekārta var būt "ierakstītas programmas vadīta" neatkarīgi no tā, vai elektroniskā krātuve ir iekšēja vai ārēja. "Substrāts" (3) ir pamatmateriāla loksne ar vai bez savienojumu zīmējuma, uz kuras vai kurā var tikt izvietoti "diskrētie komponenti" un/vai integrālās shēmas. NB: 1. "Diskrētais komponents" : atsevišķi izveidots "shēmas elements" ar ārējiem izvadiem. NB: 2. "Shēmas elements" : atsevišķa aktīva vai pasīva elektroniskās shēmas daļa, piemēram, viena diode, viens tranzistors, viens rezistors, viens kondensators u.c. "Substrātu sagataves" (6) ir monolīti savienojumi ar atbilstošiem izmēriem, lai varētu izgatavot tādus optiskos elementus kā spoguļus vai optiskos logus. "Toksīna pirmējā vienība" (1) ir "toksīna" strukturāli vai funkcionāli diskrēts komponents. "Supersakausējumi" (2; 9) ir niķeļa, kobalta vai dzelzs sakausējumi, kas ir izturīgāki par jebkuru no AISI 300 sērijas sakausējumiem temperatūrā, kura pārsniedz 922 K (649 °C), un smagos vides un ekspluatācijas apstākļos. "Supravadoši" (1; 3; 6; 8) ir materiāli, piemēram, metāli, sakausējumi vai savienojumi, kas var pilnīgi zaudēt elektrisko pretestību, t.i., var sasniegt bezgalīgu elektrovadītspēju un pārnest ļoti lielu elektrisko strāvu bez zudumiem siltumenerģijas veidā. NB: Materiāla "supravadošo" stāvokli atsevišķi raksturo "kritiskā temperatūra", kritisks magnētiskais lauks, kas ir temperatūras funkcija, un kritiskais strāvas blīvums, kas tomēr ir gan magnētiskā lauka, gan temperatūras funkcija. "Superaugstas jaudas lāzers" ("SHPL") (6) ir "lāzers", kas spēj pārnest izejas enerģiju (kopējo vai daļu) virs 1 kJ 50 milisekundēs vai kura vidējā vai nepārtrauktas darbības jauda pārsniedz 20 kW. "Superplastiskā formēšana" (1; 2) ir tādu metālu deformācijas process karstumā, kuriem raksturīgas zemas stiepes deformācijas vērtības (zem 20 %) pārraušanas punktā, ko nosaka, veicot stiepes stiprības pārbaudi istabas temperatūrā nolūkā iegūt stiepes deformācijas, kuras vismaz 2 reizes pārsniedz šīs vērtības. "Simetrisks algoritms" (5) ir kriptogrāfisks algoritms, kurā šifrēšanai un atšifrēšanai izmanto identiskas atslēgas. NB: "Simetrisko algoritmu" parasti izmanto konfidenciālu datu aizsardzībai. "Sistēmsekošana" (6) ir apstrādāti, korelēti (radara datu saskaņošana ar lidaparāta pozīciju) un precizēti dati lidaparātu atrašanās vietas noteikšanai, kas ir pieejami Gaisa satiksmes kontroles centra kontrolieriem. "Sistoliskā bloka dators" (4) ir dators, kurā datu plūsma un modifikācija ir lietotājam dinamiski kontrolējama loģiskās ieejas līmenī. "Lente" (1) ir no savītām vai paralēlām "monošķiedrām", "pavedieniem", paralēlu šķiedru kūlīšiem, "tauvām" vai "dzijām" u.c. izgatavots materiāls, kas parasti piesūcināts ar sveķiem. NB: "Šķiedra" – aptuveni paralēlu "monopavedienu" (parasti virs 200) kūlītis. "Tehnoloģija" (GTN, NTN, visur sarakstā) ir specifiska informācija, kas vajadzīga preču "izstrādāšanai", "ražošanai" vai "lietošanai". Šī informācija ir "tehnisko datu" vai "tehniskās palīdzības" veidā. NB: 1. "Tehniskā palīdzība" (GTN, NTN) var būt instrukciju, prasmju, mācību, darba prasmes un konsultēšanas pakalpojumu veidā, un tā var tikt izmantota "tehnisko datu" nodošanai. NB: 2. "Tehniskie dati" (GTN, NTN) var būt rasējumu, plānu, diagrammu, modeļu, formulu, tabulu, inženierdizaina, rakstisku specifikāciju, rokasgrāmatu un instrukciju veidā, kas var būt rakstveida vai ierakstītas, piemēram, uz diska, lentē vai nolasāmās atmiņas ierīcēs. "Trīsdimensiju vektora veidošanās ātrums" (4) ir vienā sekundē radītu tādu vektoru skaits, kas sastāv no 10 punktu līnijas dažādi orientētiem vektoriem (clips tested) (no kuriem kāds rada maksimālo frekvenci) ar X-Y-Z koordinātu vērtībām veselos skaitļos vai ar peldošo komatu. "Pagriežama vārpsta" (2) ir metālgriešanas instrumenta saturētāja vārpsta ar apstrādes procesa laikā maināmu ass leņķi attiecībā pret citām asīm. "Laika konstante" (6) ir laiks, kas uzņemts no gaismas stimula piemērošanas strāvas palielināšanai, lai sasniegtu vērtību 1 - 1/e reizes no galīgās vērtības (t.i., 63 % galīgās vērtības). "Īpaši plaša josla ar laika modulāciju" ir tehnika, kurā ļoti precīzus laika kontrolētus RF impulsus modulē saskaņā ar komunikācijas datiem, novirzot impulsa stāvokļus (ko parasti sauc par impulsa stāvokļa modulāciju, PPM), un ko novada pa kanāliem vai iekodē pēc PPM saskaņā ar pseidogadījumu trokšņu kodiem, un tad nosūta un saņem tieša impulsa veidā, neizmantojot nekādas nesējfrekvences, un kam rezultātā ir ārkārtīgi zems jaudas blīvums īpaši platajās frekvences joslās. To pazīst arī kā impulsu radio. "Totālā lidojuma kontrole" (7) ir "gaisa kuģa" stāvokļa mainīgo lielumu un lidojuma maršruta automātiska kontrole, lai izpildītu konkrētu uzdevumu atkarā no datu izmaiņām reālajā laikā par doto uzdevumu, apdraudējumiem vai citiem "gaisa kuģiem". "Kopējais ciparu datu pārsūtīšanas ātrums" (5) ir bitu skaits laika vienībā (ieskaitot līnijkodēšanu, protokolu signālus utt.), kas vajadzīgs signāla pārraidīšanai starp attiecīgajām ciparu sistēmas iekārtām. NB: Sk. arī "Ciparu datu pārsūtīšanas ātrums". "Šķiedru kūlis" (1) ir aptuveni paralēlu "monopavedienu" kūlis. "Toksīni" (1; 2) ir preparātu vai maisījumu veidā speciāli izolēti toksīni neatkarīgi no to izgatavošanas veida, izņemot ar toksīniem piesārņotus materiālus, piemēram, patoloģiskos paraugus, labību, pārtikas produktus vai "mikroorganismu" sporas. "Pārneses lāzers" (6) ir "lāzers", kurā notiek enerģijas pārnese neierosināta atoma vai molekulas sadursmē ar atomu vai molekulu, kas ģenerē starojumu. "Noskaņojams" (6) ir "lāzera" spēja radīt nepārtrauktu starojumu visos viļņa garumos vairākos "lāzera" impulsos. Līnijselektējams "lāzers" rada diskrēta viļņa garuma starojumu vienā "lāzera" impulsā un nav uzskatāms par "noskaņojamu". "Ar izotopu 235 vai 233 bagātināts urāns" (0) ir urāns, kas satur izotopu 235 vai 233 (vai abus) tādā daudzumā, ka šo izotopu summārā satura attiecība pret izotopa 238 saturu ir lielāka par dabisko izotopa 235 attiecību pret izotopu 238 (izotopu attiecība 0,72 %). "Lietošana" (GTN, NTN, visur sarakstā) ir darbināšana, uzstādīšana (ieskaitot uzstādīšanu darbības vietā), apkopi (pārbaudi), remontu, kapitālo remontu un atjaunošanu. "Lietotājam pieejama programmējamība" (4; 5; 6) ir līdzekļi, ar kuriem lietotājs var ievadīt, modificēt vai nomainīt "programmas", izņemot: a) fizisku izmaiņu izdarīšanu slēgumā vai savienojumos; vai b) kontrolparametru iestatīto vērtību izmaiņas, ieskaitot parametru ievadīšanu. "Vakcīna" (1) ir medicīnisks, farmaceitiski formulēts produkts, kas domāts cilvēku vai dzīvnieku imunitātes stimulēšanai, aizsargājot tos no slimībām, un kas ir licencēts vai par ko ir tirdzniecības vai klīnisko izmēģinājumu atļauja no ražotāja vai lietotāja valsts pārvaldes iestādēm. "Vakuumpulverizācija" (1) ir process, kura rezultātā iegūst 500 μm lielas vai mazākas metāla daļiņas, izmantojot izšķīdušo gāzu strauju izdalīšanos, kad izkausēta metāla strūklu izpūš vakuumā. "Maināmas ģeometrijas aerodinamiskās lāpstiņas" (7) ir eleronu vai plākšņu izmantošana spārna priekšējās vai aizmugurējās malas formas maiņai vai noliecams lidaparāta priekšgals, ko var kontrolēt lidojuma laikā. "Dzija" (1) ir savērptu "šķiedru" pavediens. NB: "Šķiedra" – aptuveni paralēlu "monopavedienu" (parasti virs 200) kūlītis. PIELIKUMĀ LIETOTIE AKRONĪMI UN SAĪSINĀJUMI Akronīms vai saīsinājums, kas lietots kā precīzs termins, atrodams sadaļa "Pielikumā lietoto terminus definīcijas" Akronīms vai saīsinājums | Nozīme | ABEC | Gāzu statisko gultņu inženieru komiteja | AGMA | Amerikas Piedziņas mehānismu ražotāju asociācija | AHRS | stāvokļa un virziena etalonsistēmas | AISI | Amerikas Dzelzs un tērauda institūts | ALU | aritmētiskās loģikas elements | ANSI | Amerikas Valsts standartu institūts | ASTM | Amerikas Materiālu un izmēģinājumu biedrība | ATC | gaisa satiksmes kontrole | AVLIS | atomizēta tvaika lāzera separācija | CAD | datorprojektēšana | CAS | Ķīmijas analītisko apskatu indekss | CCITT | Starptautiskā telegrāfa un telefona padomdevēja komiteja | CDU | indikācijas un kontroles bloks | CEP | varbūtējā cirkulārā kļūda | CNTD | vadāmas nukleācijas termopārklāšana | CRISLA | ķīmiskā reakcija ar izotopu jutīga lāzera aktivāciju | CVD | ķīmisko savienojumu tvaika kondensācijas pārklāšana | CW | ķīmiskais karš | CW (lāzeriem) | nepārtraukts vilnis | DME | iekārta attāluma mērīšanai | DS | virzīti sacietināts | EB-PVD | fizikāli termiskā pārklāšana elektronu kūlī | EBU | Eiropas Radio un televīzijas savienība | ECM | elektroķīmiskā apstrāde | ECR | elektronu ciklotrona rezonanse | EDM | elektriskā loka izlādes mašīnas | EEPROMS | elektriski pārprogrammējama lasāmatmiņa | EIA | Elektroniskās rūpniecības asociācija | EMC | elektromagnētiskā savietojamība | ETSI | Eiropas Telekomunikāciju Standartu institūts | FFT | ātrais Furjē pārveidojums | GLONASS | globālā navigācijas pavadoņu sistēma | GPS | globālā pozīcijas noteikšanas sistēma | HBT | heterobipolārie tranzistori | HDDR | augsta blīvuma ciparu ieraksts | HEMT | augsta elektronu kustīguma tranzistori | ICAO | Starptautiskā civilās aviācijas organizācija | IEC | Starptautiskā elektrotehnikas komisija | IEEE | Elektronikas un elektrotehnikas inženieru institūts | IFOV | momentānais redzes leņķis | ILS | automātiskā nosēšanās sistēma | IRIG | starpdiapazonu instrumentu grupa | ISAR | inversās sintētiskās diafragmas radars | ISO | Starptautiskā standartizācijas organizācija | ITU | Starptautiskā telekomunikāciju savienība | JIS | Japānas rūpnieciskais standarts | JT | Džouls-Tomsons | LIDAR | gaismas avota atklāšana un attāluma noteikšana līdz tam | LRU | viegli nomaināms bloks | MAC | informācijas drošības kods | Mach | objekta ātruma attiecība pret skaņas ātrumu (pēc Ernsta Maha) | MLIS | izotopu molekulu atdalīšana ar lāzeru | MLS | nolaišanās vadības mikroviļņu sistēmas | MOCVD | metālorganisko savienojumu ķīmisko tvaiku kondensācija | MRI | kodolmagnētiskās rezonanses caurskate | MTBF | vidējais laiks starp atteicēm | Mtops | miljoni teorētisko operāciju sekundē | MTTF | vidējais laiks līdz atteicei | NBC | nukleārais, bioloģiskais un ķīmiskais | NDT | nesagraujoša pārbaude | PAR | precīza pielidojuma radars | PIN | personas identifikācijas numurs | ppm | miljondaļas | PSD | jaudas spektrālais blīvums | QAM | kvadrātiskā amplitūdas modulācija | RF | radiofrekvence | SACMA | Augsttehnoloģiju kompozītmateriālu ražotāju asociācija | SAR | sintētiskās diafragmas radars | SC | monokristāls | SLAR | lidaparāta sānskata radars | SMPTE | Kino un televīzijas inženieru biedrība | SRA | nomaināms agregāts | SRAM | statiskā brīvpiekļuves atmiņa | SRM | SACMA ieteicamās metodes | SSB | atsevišķa blakusfrekvenču josla | SSR | sekundārs pārraudzības radars | TCSEC | datoru standarts Trusted computer system evaluation criteria | TIR | kopējais rādījums | UV | ultravioletais | UTS | galīgā stiepes izturība | VOR | ļoti augstas frekvences visaptverošs diapazons | YAG | itrija/alumīnija granāts | 0. KATEGORIJA KODOLMATERIĀLI UN IEKĀRTAS 0A Sistēmas, iekārtas un komponenti 0A001 "Kodolreaktori" un speciāli tiem konstruēti vai pielāgoti komponenti un iekārtas: a. "kodolreaktori", kas spēj darboties, uzturot kontrolējamu, pašuzturošu ķēdes reakciju; b. metāla tilpnes vai galvenās to rūpnieciski izgatavotās sastāvdaļas, kas speciāli konstruētas vai pielāgotas, lai ietvertu "kodolreaktora" aktīvo zonu, ieskaitot reaktora aktīvās zonas vāku reaktora spiediena tilpnei; c. degvielas elementu manipulācijas iekārtas, kas speciāli konstruētas vai pielāgotas degvielas iekraušanai un izkraušanai "kodolreaktorā"; d. vadības stieņi, kas speciāli izgatavoti vai pielāgoti, lai regulētu kodoldalīšanās procesu "kodolreaktorā", to balstu konstrukcijas vai struktūras, kā arī reakcijas slāpētāju stieņu piedziņas mehānisms un reakcijas slāpētāju stieņu piedziņas vadules; e. spiediena caurules, kuras speciāli konstruētas vai modificētas degvielas elementiem un primārajam dzesēšanas aģentam "kodolreaktorā" pie darba spiediena virs 5,1 MPa; f. caurules vai cauruļu bloki, kas izgatavoti no cirkonija vai tā sakausējumiem, kuros hafnija masas attiecība pret cirkonija masu ir mazāka par 1:500, un kas speciāli konstruēti vai pielāgoti darbam "kodolreaktorā"; g. dzesēšanas sūkņi, kas speciāli izgatavoti vai pielāgoti primārā dzesēšanas aģenta cirkulācijai "kodolreaktorā"; h. "kodolreaktora iekšējie komponenti", kas speciāli izgatavoti vai pielāgoti izmantošanai "kodolreaktorā", ieskaitot reaktora aktīvās zonas balstu struktūras, degvielas kanālus, siltumvairogus, atstarotājus, serdeņa sietplates un difuzora plates; Piezīme: 0A001.h. pozīcijā "kodolreaktora iekšējie komponenti" ir visas galvenās struktūras reaktora iekšienē, kurām ir viena vai vairākas funkcijas, piemēram, aktīvās zonas balstīšana, degvielas bloka regulēšana, primārā dzesēšanas aģenta plūsmas virzība, reakcijas tilpnes starojuma aizsargekrānu funkcija un reaktora aktīvās zonas instrumentu vadīšana. i. siltummaiņi (tvaika ģeneratori), kas speciāli konstruēti vai pielāgoti izmantošanai "kodolreaktoru" primārajā dzesēšanas kontūrā; j. neitronu detektori un mērinstrumenti, kas speciāli konstruēti vai pielāgoti neitronu plūsmas noteikšanai "kodolreaktora" aktīvajā zonā. 0B Izmēģinājumu, pārbaudes un ražošanas aprīkojums 0B001 Iekārtas "dabīgā urāna" un "noplicinātā urāna" un "speciālo skaldmateriālu" izotopu atdalīšanai, kā arī speciāli tām konstruēts vai pielāgots aprīkojums un komponenti: a. iekārtas, kas speciāli izgatavotas "dabīgā urāna", "noplicinātā urāna" un "speciālo skaldmateriālu" izotopu atdalīšanai: 1. gāzu centrifūgu separācijas iekārtas; 2. gāzu difūzijas separācijas iekārtas; 3. aerodinamiskās separācijas iekārtas; 4. ķīmiskās apmaiņas separācijas iekārtas; 5. jonu apmaiņas separācijas iekārtas; 6. atomizēta tvaika "lāzera" izotopu separācijas (AVLIS) iekārtas; 7. molekulāro "lāzeru" izotopu separācijas (MLIS) iekārtas; 8. plazmas separācijas iekārtas; 9. elektromagnētiskās separācijas iekārtas; b. gāzu centrifūgas, agregāti un komponenti, kas speciāli konstruēti vai pielāgoti gāzu centrifūgas separācijas procesam: Piezīme: 0B001.b. pozīcijā "materiāli ar augstu stiprības attiecību pret blīvumu" ir: a. martensīta tēraudi ar galīgo stiepes izturību 2050 MPavai vairāk; b. alumīnija sakausējumi ar galīgo stiepes izturību 460 MPa vai vairāk; vai c. "šķiedraini vai pavedienveidīgi materiāli" ar "īpatnējo moduli", kas lielāks par 3,18 × 106 m, un "īpatnējo stiepes izturību", kas lielāka par 76,2 × 103 m; 1. gāzu centrifūgas; 2. samontēti rotoru agregāti; 3. rotora cilindri ar sieniņu biezumu 12 mm vai mazāk un diametru 75—400 mm, kas izgatavoti no "materiāliem ar augstu stiprības attiecību pret blīvumu"; 4. gredzeni un balsti ar sieniņu biezumu 3 mm vai mazāku un diametru 75—400 mm, kuru konstrukcija nodrošina vietēju atbalstu rotora caurulei vai vairākām savstarpēji saistītām caurulēm un kuri izgatavoti no "materiāliem ar augstu stiprības attiecību pret blīvumu"; 5. rotora caurulē iemontējami deflektori, kuru diametrs ir no 75 līdz 400 mm un kuri izgatavoti no "materiāliem ar augstu stiprības attiecību pret blīvumu"; 6. augšējie un apakšējie rotora caurules slēgi, kuru diametrs ir no 75 līdz 400 mm, kas pieguļ rotora caurules galiem un izgatavoti no "materiāliem ar augstu stiprības attiecību pret blīvumu"; 7. magnētiskās piekares gultņi, kas sastāv no statiska magnēta ar aizsargapvalku, kurš izgatavots no "pret UF6 koroziju izturīgiem materiāliem" vai ar tiem aizsargāts un kuram ir vibrācijas slāpētāja vide un magnētiska saite ar polu vai ar citu magnētu, kas uzmontēts rotora virsējam slēgam; 8. speciāli gultņi ar šarnīra mezglu, kas uzmontēts amortizatoram; 9. molekulārie sūkņi, kas sastāv no cilindriem ar iestrādātām vai ekstrudētām spirālveida rievām un iestrādātiem kanāliem iekšējās virsmās; 10. gredzenveida motora statori daudzfāžu maiņstrāvas histerēzes (vai magnētiskās pretestības) motoriem sinhronai darbībai vakuumā un frekvenču diapazonā no 600 līdz 2000 Hz ar jaudu no 50 līdz 1000 VA; 11. centrifūgu apvalks/nodalījums gāzu centrifūgas rotora cauruļu ievietošanai, kas sastāv no nekustīga cilindra ar precīzi apstrādātiem galiem, kurš izgatavots no "pret UF6 koroziju izturīgiem materiāliem" ar sieniņu biezumu līdz 30 mm; 12. UF6 ekstrakcijas iekārtas uztvērējs, kas sastāv no caurulēm, kuru iekšējais diametrs ir līdz 12 mm, UF6 ekstrakcijai no centrifūgas rotora, izmantojot Pito caurules, kuras izgatavotas no "pret UF6 koroziju izturīgiem materiāliem" vai aizsargātas ar tiem; 13. frekvenču pārveidotāji (konvertori vai invertori) un speciāli tiem izgatavoti komponenti, kas speciāli konstruēti vai pielāgoti gāzu centrifūgu bagātināšanas iekārtu motoru statoru barošanai un kuriem ir visas šīs īpašības: a. daudzfāžu izeja ar frekvenci no 600 līdz 2000 Hz; b. frekvenču kontrole labāka par 0,1 %; c. harmoniskie kropļojumi mazāki par 2 %; un d. lietderības koeficients lielāks par 80 %; c. iekārtas un komponenti, kas speciāli konstruēti vai pielāgoti gāzu centrifūgu separācijas procesiem: 1. gāzu difūzijas barjeru membrānas, kas izgatavotas no porainiem "pret UF6 koroziju izturīgiem materiāliem" no metāla, polimēriem vai keramikas ar poru izmēru no 10 līdz 100 nm, biezumu 5 mm vai mazāku, vai cauruļveida formām, kuru diametrs ir 25 mm vai mazāks; 2. gāzu difuzoru apvalki, kas izgatavoti no "pret UF6 koroziju izturīgiem materiāliem" vai aizsargāti ar tiem; 3. kompresori (turbo, centrbēdzes un aksiālas plūsmas tipa) un gāzpūtēji, kas izgatavoti no "pret UF6 koroziju izturīgiem materiāliem" vai aizsargāti ar tiem, ar ražību 1 m3/min UF6 vai vairāk un izejas spiedienu līdz 666,7 kPa; 4. pozīcijā 0B00l.c.3. norādīto gāzpūtēju vai kompresoru rotējošo vārpstu blīvslēgi, kas izgatavoti tā, lai bufera gāzes ieplūdes ātrums būtu mazāks par 1000 cm3/min; 5. siltummaiņi, kas izgatavoti no alumīnija, vara, niķeļa vai to sakausējumiem un satur vairāk nekā 60 % niķeļa, vai šo metālu kombinācijas oderētu cauruļu veidā, kas paredzētas darbam pie negatīva spiediena ar tādu noplūdes ātrumu, kad spiediens nepieaug vairāk kā par 10 Pa stundā pie spiedienu starpības 100 kPa; 6. silfona vārsti, kuru diametrs ir 40—1500 mm un kuri ir pārklāti ar "pret UF6 koroziju izturīgiem materiāliem" vai izgatavoti no tiem; d. iekārtas un komponenti, kas speciāli konstruēti vai pielāgoti aerodinamiskās separācijas procesiem: 1. UF6 korozijas izturīgas separācijas sprauslas, kas sastāv no šķelta veida liektiem kanāliem, kuru liekuma rādiuss ir mazāks par 1 mm, un šķēlējplaknes, kas sadala caurplūstošo gāzi divās plūsmās; 2. cilindriskās vai koniskās tangenciālās ieplūdes caurules (virpuļcaurules), kuru diametrs ir no 0,5 līdz 4 cm, bet garuma attiecība pret diametru ir 20:1 vai mazāka, ar vienu vai vairākām tangenciālajām ieejām, kas izgatavotas no "pret UF6 koroziju izturīgiem materiāliem" vai aizsargātas ar tiem; 3. gāzpūtēji vai kompresori (turbo, centrbēdzes, aksiālas plūsmas) ar ražību 2 m3/min un attiecīgie rotora vārpstas blīvslēgi, kas izgatavoti no "pret UF6 koroziju izturīgiem materiāliem" vai aizsargāti ar tiem; 4. siltummaiņi, kas izgatavoti no "pret UF6 koroziju izturīgiem materiāliem" vai aizsargāti ar tiem; 5. aerodinamiskās separācijas elementu apvalki, kas satur virpuļcaurules vai separācijas sprauslas un izgatavoti no "pret UF6 koroziju izturīgiem materiāliem" vai aizsargāti ar tiem; 6. silfona ventiļi, kuru diametrs ir no 40 līdz 1500 mm un kuri izgatavoti no "pret UF6 koroziju izturīgiem materiāliem" vai aizsargāti ar tiem; 7. pārstrādes sistēmas UF6 atdalīšanai no nesējgāzes (hēlija vai ūdeņraža) līdz UF6 saturam 1 ppm vai zemākam, ieskaitot: a. kriogēnus siltummaiņus un krioseparatorus darbam 153 K (- 120 °C) vai zemākā temperatūrā; b. kriogēnās saldēšanas iekārtas darbam 153 K (- 120 °C) vai zemākā temperatūrā; c. separācijas sprauslas vai virpuļcaurules UF6 atdalīšanai no nesējgāzes; d. UF6 izsaldēšanas iekārtas darbam 253 K (- 20 °C) vai zemākā temperatūrā; e. iekārtas un komponenti, kas speciāli konstruēti vai pielāgoti ķīmiskās apmaiņas separācijas procesiem: 1. ātras šķidruma apmaiņas pulsējošas kolonnas, kuru kontaktlaiks ir 30 s vai mazāks, noturīgas pret koncentrētas sālsskābes iedarbību (piemēram, izgatavotas no piemērotiem polimēru materiāliem, piemēram, fluoroglekļa polimēriem vai stikla, vai ar tiem oderētas); 2. ātrdarbīgi šķidruma centrbēdzes ekstraktori, kuru kontaktlaiks ir 30 s vai mazāks, noturīgi pret koncentrētas sālsskābes iedarbību (piemēram, izgatavoti no piemērotiem polimēru materiāliem, piemēram, fluoroglekļa polimēriem vai stikla, vai ar tiem oderēti); 3. pret koncentrētas sālsskābes šķīdumu iedarbību noturīgi elektroķīmiskās reducēšanas elementi vienvērtīga urāna savienojumu reducēšanai citu vērtību savienojumos; 4. elektroķīmiskās reducēšanas elementu barošanas iekārtas U+4 atdalīšanai no organiskajām vielām, kurām daļas, kas ar tām saskaras, ir izgatavotas no piemērotiem materiāliem (piemēram, no fluoroglekļa polimēriem, polifenilsulfāta, poliētera sulfona vai grafīta, kas impregnēts ar sveķiem) vai aizsargātas ar tiem; 5. barošanas sagatavošanas sistēmas augstas tīrības urāna hlorīda šķīduma ražošanai, kas sastāv no šķīdināšanas, šķīdinātāja ekstrakcijas un/vai jonu apmaiņas iekārtām bagātināšanai un elektrolītiskajiem elementiem, lai U+6 vai U+4 reducētu par U+3; 6. urāna oksidēšanas sistēmas U+3 oksidēšanai par U+4; f. Iekārtas un komponenti, kas speciāli paredzēti vai sagatavoti jonu apmaiņas separācijas procesiem: 1. ātri reaģējoši jonu apmaiņas sveķi, membrānas vai porozi sašūti sveķi, kuros aktīvās ķīmiskās apmaiņas grupas ir tikai inertas porainas nesējvirsmas, kā arī citas piemērotas formas kompozītu struktūras, ieskaitot daļiņas vai šķiedras, kuru diametrs ir 0,2 mm vai mazāks un kuras ir noturīgas pret koncentrētas sālsskābes iedarbību un izgatavotas tā, lai apmaiņas ātruma puslaiks būtu mazāks par 10 s un spētu darboties temperatūras intervālā no 373 K (100 °C) līdz 473 K (200 °C); 2. jonu apmaiņas kolonnas (cilindriskas), kuru diametrs lielāks par 1000 mm un kuras izgatavotas no materiāliem, kas ir noturīgi pret koncentrētas sālsskābes iedarbību (piemēram, titāna vai fluoroglekļa polimēriem), vai aizsargātas ar šiem materiāliem un spēj darboties temperatūras intervālā no 373 K (100 °C) līdz 473 K (200 °C) un spiedienā virs 0,7 MPa; 3. jonu apmaiņas atteces sistēmas (ķīmiskās vai elektroķīmiskās oksidēšanas vai reducēšanas sistēmas) jonu apmaiņas bagātināšanas iekārtu kaskādēs lietoto ķīmiskās reducēšanas vai oksidēšanas aģentu reģenerēšanai; g. iekārtas un komponenti, kas speciāli konstruēti vai pielāgoti atomārās "lāzera" iztvaices (AVLIS) separācijas procesiem: 1. lieljaudas elektronu stripinga vai elektronstaru skenēšanas lielgabali, kuru jauda lielāka par 2,5 kW/cm, izmantošanai urāna iztvaicēšanas sistēmās; 2. šķidra urāna metāla apstādināšanas sistēmas urāna vai urāna sakausējumu kausēšanai, kurās ietilpst tīģeļi, kas izgatavoti no piemērotiem karstumnoturīgiem un pret koroziju izturīgiem materiāliem (piemēram, tantala, ar itriju pārklāta grafīta, grafīta, kas pārklāts ar citu retzemju elementu oksīdiem vai to savienojumiem) vai pārklāti ar tiem, un šo tīģeļu dzesēšanas iekārtas; NB: SK. ARĪ 2A225 POZĪCIJU. 3. produkta un atkritumproduktu kolektoru sistēmas, kas izgatavotas vai pārklātas ar materiāliem, kas izturīgi pret šķidra urāna vai tā tvaiku iedarbību, piemēram, ar itriju pārklāta grafīta vai tantala; 4. separatoru moduļu apvalki (cilindriski vai taisnstūrveida trauki), kuros ir urāna metāla tvaiku avots, elektronstaru lielgabals un produkta un atkritumproduktu kolektors; 5. "lāzerus" vai "lāzeru" sistēmas ar frekvenču spektra stabilizāciju ilgstošam urāna izotopu atdalīšanas procesam; NB: SK. ARĪ 6A005 UN 6A205 POZĪCIJU. h. iekārtas un komponenti, kas speciāli konstruēti vai pielāgoti molekulārajiem "lāzera" izotopu separācijas (MLIS) procesiem vai ķīmiskajām reakcijām ar izotopu jutīgu lāzera aktivizāciju (CRISLA): 1. virsskaņas izplešanās sprauslas UF6 un nesējgāzes maisījumu dzesēšanai līdz 150 K (- 123 °C) vai zemākai temperatūrai, izgatavotas no "pret UF6 koroziju izturīgiem materiāliem"; 2. urāna pentafluorīda (UF5) produktu kolektori, kas sastāv no filtra, trieciena vai ciklona tipa kolektoriem vai to kombinācijām un izgatavoti no "pret UF5/UF6 koroziju izturīgiem materiāliem"; 3. kompresori un to rotoru vārpstu blīvslēgi, kas izgatavoti no "pret UF6 koroziju izturīgiem materiāliem" vai pārklāti ar tiem; 4. iekārtas UF5 (cietā fāze) fluorēšanai par UF6 (gāzveida fāze); 5. sistēmas UF6 atdalīšanai no nesējgāzes (piemēram, slāpekļa vai argona), ieskaitot: a. kriogēnus siltummaiņus un krioseparatorus darbam 153 K (- 120 °C) vai zemākā temperatūrā; b. kriogēnās saldēšanas iekārtas darbam 153 K (- 120 °C) vai zemākā temperatūrā; c. UF6 izsaldēšanas iekārtas darbam 253 K (- 20 °C) vai zemākā temperatūrā; 6. "lāzerus" vai "lāzeru" sistēmas ar frekvenču spektra stabilizāciju ilgstošam urāna izotopu atdalīšanas procesam; NB: SK. ARĪ 6A005 UN 6A205 POZĪCIJU. i. iekārtas un komponenti, kas speciāli konstruēti vai pielāgoti plazmas separācijas procesiem: 1. mikroviļņu enerģijas avoti un antenas jonu veidošanai vai paātrināšanai ar izejas frekvenci virs 30 GHz un vidējo izejas jaudu virs 50 kW; 2. radio frekvences jonu ierosmes spoles frekvencēm virs 100 kHz ar vidējo jaudu virs 40 kW; 3. urāna plazmas ģeneratoru sistēmas; 4. sistēmas urāna vai urāna sakausējumu kausēšanai, kurās ietilpst tīģeļi, kas izgatavoti no piemērotiem karstumnoturīgiem un pret koroziju izturīgiem materiāliem (piemēram, tantala, ar itriju pārklāta grafīta, grafīta, kas pārklāts ar citu retzemju elementu oksīdiem vai to savienojumiem) vai pārklāti ar tiem, un šo tīģeļu dzesēšanas iekārtas; NB: SK. ARĪ 2A225 POZĪCIJU. 5. produktu un atkritumproduktu kolektori, kas izgatavoti no materiāliem, kuri ir karstumizturīgi un izturīgi pret urāna tvaiku koroziju, vai ar to pārklājumu, piemēram, grafīta ar itrija pārklājumu, vai no tantala; 6. separatoru moduļu apvalki (cilindriski) urāna plazmas avotam, radiofrekvences piedziņas spolei, produktu un atkritumproduktu kolektoriem, no piemērota nemagnētiska materiāla (piemēram, nerūsējošā tērauda); j. iekārtas un komponenti, kas speciāli konstruēti vai pielāgoti elektromagnētiskās separācijas procesiem: 1. jonu avoti, atsevišķi vai salikti, kas sastāv no tvaiku avota, jonizētāja un staru kūļa paātrinātāja, izgatavoti no piemērotiem materiāliem (piemēram, grafīta, nerūsējošā tērauda vai vara) un var nodrošināt 50 mA vai lielāku kopējo jonu staru kūļa strāvu; 2. jonu kolektoru plates bagātinātā vai noplicinātā urāna jonu staru kūļa savākšanai, kuras sastāv no diviem vai vairākiem šķēlumiem un kabatām un ir izgatavotas no piemērotiem nemagnētiskiem materiāliem (piemēram, grafīta vai nerūsējošā tērauda); 3. vakuumapvalki urāna elektromagnētiskajiem separatoriem, izgatavoti no nemagnētiskiem materiāliem (piemēram, nerūsējošā tērauda) un paredzēti darbam 0,1 Pa vai zemākā spiedienā; 4. magnētu polu detaļas, kuru diametrs ir lielāks par 2 m; 5. augstsprieguma enerģijas avoti jonu avotiem, kuriem ir visas šīs īpašības: a. spēj darboties nepārtraukti; b. izejas spriegums ir 20000 V vai lielāks; c. izejas strāva ir 1 A vai lielāka; un d. sprieguma regulēšanas precizitāte ir lielāka par 0,01 % 8 stundu laikā, NB: SK. ARĪ 3A227 POZĪCIJU. 6. Magnētiskā lauka avoti (lieljaudas, līdzstrāvas), kam piemīt visas šīs īpašībām: a. spēj nepārtraukti nodrošināt izejas strāvu 500 A vai vairāk, ja spriegums ir 100 V vai lielāks; un b. strāvas vai sprieguma regulēšanas precizitāte 8 stundu laikā ir augstāka par 0,01 %. NB: SK. ARĪ 3A226 POZĪCIJU. 0B002 Speciāli konstruētas vai pielāgotas palīgsistēmas, iekārtas un komponenti 0B001 pozīcijā norādītajām izotopu separācijas iekārtām, kas izgatavotas no "pret UF6 koroziju izturīgiem materiāliem" vai aizsargātas ar tiem: a. padeves autoklāvi, krāsnis vai sistēmas UF6 ievadīšanai bagātināšanas procesā; b. desublimatori un izsaldētāji, ko lieto UF6 uztveršanai no bagātināšanas procesa un novadīšanai uz tam sekojošo uzkarsēšanu; c. produkta un atkritumproduktu stacijas UF6 iepildīšanai konteineros; d. sašķidrināšanas vai sacietināšanas iekārtas, kurās UF6 izdala no bagātināšanas procesa, to saspiežot, atdzesējot un pārveidojot šķidrā vai cietā stāvoklī; e. cauruļvadu un vakuumsistēmas, kas speciāli paredzētas darbam ar UF6 gāzu difūzijas, centrifūgu vai aerodinamiskajās kaskādēs; f. 1. vakuumaģistrāles un vakuumkolektori, kuru jauda ir 5 m3/min vai lielāka; vai, 2. Vakuumsūkņi, kas speciāli paredzēti izmantošanai UF6 nesējiem; g. UF6 masspektrometri vai jonu avoti, kas speciāli konstruēti vai pielāgoti nepārtrauktai produkta vai iemaisījumu paraugu analīzei gāzu plūsmās, kuras satur UF6, kam piemīt visas šīs īpašības: 1. vienas vienības izšķirtspēja atommasām, kas lielākas par 320 atommasas oglekļa vienībām; 2. jonu avoti, kas pārklāti ar vai izgatavoti no nihroma vai monela, vai niķelēti; 3. ir elektronu apšaudes jonizācijas avoti; un 4. ir izotopu analīzei piemērota kolektoru sistēma. 0B003 Urāna pārstrādes iekārtas un tām speciāli konstruētas vai pielāgotas ierīces: a. sistēmas UO3 ieguvei no urāna rūdas koncentrāta; b. sistēmas UO3 pārvēršanai par UF6; c. sistēmas UO3 pārvēršanai par UO2; d. sistēmas UO2 pārvēršanai par UF4; e. sistēmas UF4 pārvēršanai par UF6; f. sistēmas UF4 pārvēršanai metāliskā urānā; g. sistēmas UF6 pārvēršanai par UO2; h. sistēmas UF6 pārvēršanai par UF4; i. sistēmas UO2 pārvēršanai par UCl4. 0B004 Iekārtas smagā ūdens, deitērija un deitērija savienojumu ražošanai vai koncentrēšanai un tām speciāli konstruētas vai pielāgotas ierīces un komponenti: a. iekārtas smagā ūdens, deitērija un deitērija savienojumu ražošanai: 1. ūdens-sērūdeņraža apmaiņas iekārtas; 2. amonjaka-sērūdeņraža apmaiņas iekārtas; b. šādas iekārtas un komponenti: 1. ūdens-sērūdeņraža apmaiņas kolonnas, kuras izgatavotas no smalkgraudaina oglekļa tērauda (piemēram, ASTM A516) un kuru diametrs ir no 6 līdz 9 m, kas spēj darboties pie spiediena, kurš lielāks vai vienāds ar 2 MPa, un ar korozijas pielaidi 6 mm vai vairāk; 2. vienpakāpes zemspiediena (t.i., 0,2 MPa) centrbēdzes gāzpūtēji vai kompresori gāzveida sērūdeņraža cirkulācijai (t.i., gāzei, kas satur vairāk par 70 % H2S) ar caurplūdes jaudu, kas vienāda ar vai lielāka par 56 m3/s darba spiedienā, kas vienāds ar vai lielāks par 1,8 MPa, kuriem ir blīvslēgi, kas piemēroti kontaktam ar šķidru H2S; 3. amonjaka-ūdeņraža apmaiņas kolonnas, kuru augstums ir 35 m vai lielāks, bet diametrs – no 1,5 līdz 2,5 m, un kas piemērotas darba spiedieniem virs 15 MPa; 4. kolonnu iekšējās sastāvdaļas, ieskaitot pakāpju kontaktorus un pakāpju sūkņus, arī iegremdējamos sūkņus, smagā ūdens ražošanai, izmantojot amonjaka-ūdeņraža apmaiņas procesu; 5. amonjaka krekinga iekārtas darbam ar spiedieniem 3 MPa vai lielākiem, smagā ūdens ražošanai, izmantojot amonjaka-ūdeņraža apmaiņas procesu; 6. infrasarkanās absorbcijas analizatori, kas spēj veikt nepārtrauktas ūdeņraža-deitērija attiecības analīzes, ja deitērija koncentrācija ir 90 % vai lielāka; 7. katalītiskie degļi bagātinātas deitērija gāzes pārvēršanai smagajā ūdenī, izmantojot amonjaka-ūdeņraža apmaiņas procesu; 8. nokomplektētas sistēmas smagā ūdens koncentrēšanai vai kolonnas smagā ūdens koncentrēšanai līdz reaktoram vajadzīgajai deitērija koncentrācijai. 0B005 Speciālas iekārtas "kodolreaktoru" kodoldegvielas elementu ražošanai un šim nolūkam īpaši konstruētas vai pielāgotas ierīces. Piezīme: "Kodolreaktoru" degvielas elementu ražošanas iekārtā ietilpst ierīces, kuras: a. parasti ir tiešā kontaktā vai tieši apstrādā vai kontrolē kodolmateriālu ražošanas norisi; b. iekapsulē kodolmateriālus oderējumā; c. pārbauda iekapsulējuma vai oderējuma kvalitāti; vai d. pārbauda cietās iekapsulētās degvielas beigu apstrādi. 0B006 Iekārtas izstarotās "kodolreaktoru" kodoldegvielas elementu pārstrādei un šim nolūkam īpaši konstruētas vai pielāgotas ierīces. Piezīme: 0B006 pozīcijā ietilpst: a. iekārtas izlietoto "kodolreaktora" degvielas elementu pārstrādei, ieskaitot ierīces un komponentus, kas parasti nonāk kontaktā ar izlietoto degvielu un tieši vada izlietotās degvielas, galvenā kodolmateriāla un kodoldalīšanās produktu apstrādes plūsmas; b. degvielas elementu kapāšanas vai sasmalcināšanas mašīnas, t.i., tālvadāmas izlietotās "kodolreaktora" degvielas komplektu, stieņu vai pakešu griešanas, skaldīšanas vai sasmalcināšanas iekārtas; c. šķīdināšanas tvertnes, sevišķi drošās tvertnes (t.i., neliela diametra apaļas vai taisnstūrveida tvertnes), kas ir speciāli konstruētas vai pielāgotas izlietotās "kodolreaktora" degvielas izšķīdināšanai un spēj izturēt karstu, stipri korozīvu šķidrumu iedarbību, un ko var iekraut/izkraut un darbināt ar tālvadību; d. pretplūsmas šķīdinātāju ekstraktoru un jonu apmaiņas procesu iekārtas, kas īpaši konstruētas vai pielāgotas izlietotā "dabīgā urāna", "noplicinātā urāna", "speciālo skaldmateriālu" vai "citu kodolmateriālu" pārstrādei; e. tvertnes vai trauki, kas speciāli konstruēti kā īpaši droši un izturīgi pret slāpekļskābes koroziju; Piezīme: Īpaši drošas tvertnes vai trauki ir raksturojami šādi: 1. tvertnes sienas vai iekšējās konstrukcijas ir ar minimālo "bora ekvivalentu" vismaz 2 % (rēķinot no visiem elementiem, kā definēts piezīmē pie 0C004); 2. maksimālais diametrs cilindriskām tvertnēm ir 175 mm; vai 3. maksimālais izmērs apaļām vai taisnstūrveida tvertnēm ir 75 mm; f. procesa kontroles instrumentu iekārtas, kas īpaši konstruētas vai pielāgotas "dabīgā urāna", "noplicinātā urāna", "speciālo skaldmateriālu" vai citu "kodolmateriālu" pārstrādes procesa novērošanai vai kontrolei. 0B007 Iekārtas plutonija pārveidošanai un šim nolūkam īpaši konstruētas vai pielāgotas ierīces: a. sistēmas plutonija nitrāta pārvēršanai oksīdā; b. sistēmas metāliska plutonija iegūšanai. 0C Materiāli 0C001 "Dabīgs urāns", "noplicināts urāns" vai torijs metāla, sakausējuma, ķīmiska savienojuma vai koncentrāta veidā, un visi citi materiāli, kas satur vienu vai vairākus no iepriekš minētajiem. Piezīme: 0C001 pozīcija neattiecas uz: a. četriem vai mazāk gramiem "dabīgā urāna" vai "noplicinātā urāna", ja tos satur instrumentu devēja elementi; b. "noplicināto urānu", kas speciāli ražots šādiem nemilitāra rakstura ar kodolenerģētiku nesaistītiem lietojumiem: 1. ekranēšanai; 2. iepakojumam; 3. balastam ar masu līdz 100 kg; 4. atsvariem ar masu līdz 100 kg; c. sakausējumiem, kuros ir mazāk par 5 % torija; d. keramiskiem izstrādājumiem, kuri satur toriju un kas izgatavoti ar kodolenerģiju nesaistītai izmantošanai. 0C002 "Speciālie skaldmateriāli" Piezīme: 0C002 pozīcija neattiecina kontroli uz četriem vai mazāk gramiem "dabīgā urāna" vai "vājināta urāna", ja tos satur instrumenta devēja elements. 0C003 Deitērijs, smagais ūdens (deitērija oksīds) un citi deitērija savienojumi, kā arī citi deitēriju saturoši maisījumi un šķīdumi, kuros deitērija attiecība pret ūdeņradi ir lielāka par 1:5000. 0C004 Izmantošanai kodoliekārtās paredzēts grafīts, kura tīrības pakāpe ir augstāka par 5 "bora ekvivalenta" miljondaļām, bet blīvums ir lielāks par 1,5 g/cm3. NB: SK. ARĪ 1C107 POZĪCIJU. 1. piezīme: 0C004 pozīcija neattiecina kontroli uz: a. grafīta izstrādājumiem, kuru masa mazāka par 1 kg, ja tie nav speciāli paredzēti vai pielāgoti izmantošanai "kodolreaktoros"; b. grafīta pulveri. 2. piezīme: 0C004 pozīcijā "bora ekvivalents" (BE) definēts kā piemaisījumu BEz summa (izņemot BEogleklim, jo oglekli neuzskata par piemaisījumu), ieskaitot boru, kur: BEz (ppm) — CF × elementa Z koncentrācija, ppm; kur CF ir konversijas koeficients = σZ×ABσB×AZ un σB un σZ ir termo neitronu absorbcijas efektīvais šķērsgriezums (barnos) attiecīgi dabā sastopamajiem boram un elementam Z; un AB un AZ ir attiecīgi dabā sastopamā bora un elementa Z atommasas. 0C005 Īpaši sagatavoti savienojumi vai pulveri pret UF6 koroziju izturīgu gāzu difūzijas membrānu izgatavošanai (piem., niķelis vai sakausējums, kas pēc svara satur 60 % vai vairāk niķeļa, alumīnija oksīds un perfluorētu ogļūdeņražu polimēri), ar tīrības pakāpi 99,9 % vai vairāk un vidējo daļiņu izmēru mazāk par 10 μm, ko mēra pēc Amerikas Materiālu un izmēģinājumu biedrības (ASTM) B 330 standarta, un augstu daļiņu izmēru viendabīgumu. 0D Programmatūra 0D001 "Programmatūra", kas ir speciāli konstruēta vai modificēta šajā kategorijā norādīto preču "izstrādāšanai", "ražošanai" vai "lietošanai". 0E Tehnoloģija 0E001 "Tehnoloģija" saskaņā ar piezīmi par kodoltehnoloģijām (NTN) šajā kategorijā norādīto preču "izstrādāšanai", "ražošanai" vai "lietošanai". 1. KATEGORIJA MATERIĀLI, ĶIMIKĀLIJAS, "MIKROORGANISMI" UN "TOKSĪNI" 1A Sistēmas, iekārtas un komponenti 1A001 No fluorētiem savienojumiem izgatavoti komponenti: a. blīvslēgi, blīves, blīvējuma materiāli un elastīgas degvielas tvertnes, kas speciāli izgatavotas "lidaparātu" vajadzībām vai "lietošanai kosmosā" un satur vairāk par 50 % no lC009.b. vai 1C009.c. pozīcijā norādītajiem materiāliem; b. pjezoelektriski polimēri un kopolimēri no pozīcijā lC009.a. norādītajiem vinilidēnfluorīda materiāliem: 1. plākšņu vai plēvju veidā, un 2. biezāki par 200 μm; c. blīvslēgi, blīves, vārstu ligzdas, elastīgas tvertnes un diafragmas no fluorelastomēriem, kas satur vismaz vienu vinilētera monomēru, un ir speciāli izgatavoti "lietošanai kosmosā", "lidaparātu" vai "raķešu" tehnikas vajadzībām. Piezīme: "Raķetes" pozīcijā 1A001.c. ir kompleksas raķešu sistēmas un bezpilota lidaparātu sistēmas. 1A002 Konstrukcijas no "kompozītu" vai slāņainiem materiāliem ar šādām pazīmēm: NB: SK. ARĪ 1A202, 9A010 un 9A110 POZĪCIJU. a. tām ir organiska "matrica" un tās ir izgatavotas no pozīcijā 1C010.c, 1C010.d vai 1C010.e norādītajiem materiāliem; vai b. tām ir metāla vai oglekļa "matrica" un tās ir izgatavotas no: 1. oglekļa "šķiedru vai pavedienu materiāliem" ar: a. "īpatnējo moduli", kas lielāks par 10,15 × 106 m; un b. "īpatnējo stiepes izturību", kas lielāka par 17,7 × 104 m; vai 2. 1C010.c. pozīcijā norādītajiem materiāliem. 1. piezīme: Saskaņā ar 1A002 pozīciju kontrole neskar no oglekļa "šķiedras vai pavedienu materiāliem" izgatavotus kompozītus vai laminātus, kas piesūcināti ar epoksīdsveķiem un paredzēti remontdarbiem aviācijā, ja to izmēri nepārsniedz 1 m2. 2. piezīme: Saskaņā ar 1A002 pozīciju kontroli neattiecina uz gataviem izstrādājumiem vai pusfabrikātiem, kas speciāli paredzēti lietošanai civiliem mērķiem, piemēram: a. sporta precēm; b. autonozarei; c. darbgaldu nozarei; d. medicīnas precēm. 1A003 Izstrādājumi no fluoru nesaturošiem polimēriem, kas norādīti 1C008.a.3. pozīcijā, plēvju, lokšņu vai lenšu veidā ar kādu no šīm īpašībām: a. biezāki par 0,254 mm; vai b. klāti vai plaķēti ar oglekli, grafītu, metāliem vai vielām ar magnētiskām īpašībām. Piezīme: Saskaņā ar 1A003 pozīciju kontroli neattiecina uz izstrādājumiem, kas ir varoti vai plaķēti ar varu un paredzēti drukāto shēmu ražošanai elektroniskajā rūpniecībā. 1A004 Aizsardzības un detektoru iekārtas un to komponenti, izņemot tos, kas minēti militāro preču kontroles sarakstos: NB: SK. ARĪ 2B351 UN 2B352 POZĪCIJU. a. gāzmaskas, filtru elementi un dezaktivācijas iekārtas un to speciālie komponenti, kas izgatavoti vai pielāgoti aizsardzībai pret bioloģiskiem aģentiem vai radioaktīviem materiāliem, kuri "pārveidoti militārām vajadzībām", vai ķīmisko ieroču (CW) ķīmiskajām kaujas vielām; b. aizsargtērpi, cimdi un apavi, kas speciāli izgatavoti vai pielāgoti aizsardzībai pret bioloģiskiem aģentiem vai radioaktīviem materiāliem, kuri "pārveidoti militārām vajadzībām", vai ķīmisko ieroču (CW) ķīmiskajām kaujas vielām; c. radioloģiskas, bioloģiskas vai ķīmiskas detektoru sistēmas un to komponenti, kas speciāli izgatavoti vai pielāgoti bioloģisko aģentu vai radioaktīvu materiālu, kuri "pārveidoti militārām vajadzībām", vai ķīmisko ieroču (CW) ķīmisko kaujas vielu atklāšanai vai identifikācijai. Piezīme: Saskaņā ar 1A004 pozīciju kontroli neattiecina uz: a. individuāliem radiācijas dozimetriem; b. iekārtām, kuru lietošana funkcionāli vai konstruktīvi ierobežota ar aizsardzību pret kaitīgajiem faktoriem ražošanā, piemēram, kalnrūpniecībā, karjeros, lauksaimniecībā, farmaceitiskajā rūpniecībā, medicīnā, vides aizsardzībā, atkritumu saimniecībā vai pārtikas rūpniecībā. 1A005 Bruņuvestes un speciāli tām izgatavoti komponenti, izņemot atbilstīgi militārajiem standartiem vai specifikācijām ražotos, vai arī pēc lietošanas īpašībām tiem līdzvērtīgus. NB: SK. ARĪ MILITĀRO PREČU KONTROLES SARAKSTUS. 1. piezīme: Saskaņā ar 1A005 pozīciju kontroli neattiecina uz individuālajām aizsargvestēm un to piederumiem, kas ir līdzi lietotājam viņa personīgajai aizsardzībai. 2. piezīme: Saskaņā ar 1A005 pozīciju kontroli neattiecina uz aizsargvestēm, kas paredzētas tikai frontālai aizsardzībai pret šķembām un triecienvilni no nemilitāru spridzināšanas iekārtu sprādzieniem. 1A102 Pirolizēti atkārtoti piesātināti oglekļa-oglekļa materiāli, kas izstrādāti 9A004 pozīcijā norādītajām kosmiskajām nesējraķetēm vai 9A104 pozīcijā norādītajām meteoroloģiskajām raķetēm. 1A202 Cauruļvadu konstrukcijas, kas izgatavotas no kompozītu materiāliem, izņemot 1A002 pozīcijā norādītās konstrukcijas, ar šādām īpašībām: NB: SK. ARĪ 9A010 UN 9A110 POZĪCIJU. a. iekšējo diametru no 75 līdz 400 mm; un b. izgatavotas no 1C010a. vai b. vai 1C210.a. pozīcijā norādītajiem "šķiedru vai pavedienu materiāliem" vai 1C210.c. pozīcijā norādītajiem iepriekš piesūcinātiem oglekļa materiāliem. 1A225 Platinēti katalizatori, kas speciāli konstruēti vai pielāgoti ūdeņraža izotopu apmaiņas reakciju paātrināšanai, iegūstot tritiju no smagā ūdens, un smagā ūdens ražošanai. 1A226 Īpaši iepakojumi, ko var izmantot, lai atdalītu smago ūdeni no parastā ūdens, un kam ir šādas īpašības: a. izgatavoti no fosfora bronzas pinuma, kas ķīmiski apstrādāts mitrināmības palielināšanai; un b. paredzēti izmantošanai vakuumdestilācijas kolonnās. 1A227 Radiācijas aizsarglogi no materiāliem ar lielu blīvumu (svina stikla vai citiem) un tiem speciāli izgatavoti rāmji, kam piemīt visas šīs īpašības: a. "aukstais laukums" ir lielāks par 0,09 m2; b. blīvums ir lielāks par 3 g/cm3; un c. biezums ir 100 mm vai lielāks. Tehniska piezīme: 1A227 pozīcijā "aukstais laukums" ir loga skata laukums ar viszemāko radiācijas līmeni attiecīgajai konstrukcijai. 1B Izmēģinājumu, pārbaudes un ražošanas aprīkojums 1B001 Iekārtas 1A002 un 1C010 pozīcijā norādīto šķiedru, iepriekš piesūcinātu materiālu, sagatavju vai "kompozītu" ražošanai, un speciāli tām paredzēti piederumi un komponenti: NB: SK. ARĪ 1B101 UN 1B201 POZĪCIJU. a. Pavedienu uztīšanas mašīnas, kurās uztīšanas un vērpšanas pozicionēšanas kustības var koordinēt un programmēt pa trīs vai vairākām asīm un kas ir speciāli konstruētas "kompozītu" materiālu vai laminātu ražošanai no "šķiedru vai pavedienu materiāliem"; b. Lentes vai grīstes veidošanas mašīnas, kurās lentes, grīstes, tauvas vai sloksnes veidošanas pozicionēšanas kustības var koordinēt un programmēt pa divām vai vairākām asīm un kas ir speciāli konstruētas lidaparātu vai "raķešu" konstrukciju "kompozīto" materiālu ražošanai; Tehniska piezīme: Pozīcijas 1B001.c. nolūkā pīšanas tehnika ietver adīšanu. Piezīme: "Raķetes" 1B001.b. pozīcijā ir kompleksas raķešu sistēmas un bezpilota lidaparātu sistēmas. c. Daudzvirzienu, daudzdimensiju aušanas vai pīšanas mašīnas, ieskaitot adapterus un modificēšanas komplektus aušanai, pīšanai vai ārējā tinuma veidošanai, ražojot "kompozītu" materiālus; Piezīme Saskaņā ar IB001.c. pozīciju kontroli neattiecina uz tekstilrūpniecības mašīnām, kas nav pielāgotas šajā punktā minētajiem galīgā izmantojuma veidiem. d. Armatūras šķiedru ražošanai speciāli konstruētas vai šim nolūkam pielāgotas iekārtas: 1. iekārtas oglekļa vai silīcija karbīda šķiedru ražošanai no polimēru materiālu šķiedrām (piemēram, poliakrilnitrila, viskozes, polikarbosilāna), kā arī speciālas iekārtas šķiedru nospriegošanai karsēšanas laikā; 2. iekārtas silīcija karbīda šķiedras ražošanai, sakarsētu šķiedru substrātu pārklājot ar elementiem vai to savienojumiem pēc ķīmiskās tvaiku kondensācijas metodes; 3. iekārtas ugunsizturīgu keramikas materiālu (piemēram, alumīnija oksīda) mitrajai formēšanai; 4. termiskās apstrādes iekārtas alumīnija oksīda šķiedras iegūšanai no alumīniju saturošām prekursoru šķiedrām; e. Iekārtas 1C010.e. pozīcijā norādīto iepriekš piesūcināto materiālu ražošanai ar karstās kausēšanas metodi; f. Speciāli konstruētas "kompozītu" materiālu nesagraujošās kontroles iekārtas, ar kurām var noteikt defektus trīs dimensijās, izmantojot ultraskaņas vai rentgena tomogrāfijas metodi. 1B002 Iekārtas, kas speciāli paredzētas piemaisījumu rašanās novēršanai, un speciāli konstruēts pozīcijā izmantošanai 1C002.c.2. norādītajiem procesiem metālu sakausējumu, metālu sakausējumu pulveru vai kausējumu materiālu ražošanai. NB: SK. ARĪ 1B102 POZĪCIJU. 1B003 Instrumenti, presformas, liešanas formas un cits aprīkojums titāna, alumīnija vai to sakausējumu "superplastiskai formēšanai" vai "difūzai savienošanai", kas speciāli konstruēti, lai izgatavotu: a. Gaisa kuģa korpusus vai aerokosmisko iekārtu konstrukcijas; b. "Gaisa kuģu" vai aerokosmiskos dzinējus; vai c. Speciāli šīm konstrukcijām vai dzinējiem paredzētus komponentus. 1B101 Iekārtas, kas nav ietvertas 1B001 pozīcijā un paredzētas konstrukcijām izmantojamo kompozītmateriālu "ražošanai", to speciālie komponenti un piederumi: NB: SK. ARĪ 1B201 POZĪCIJU. Piezīme: 1B101 pozīcijā norādītajos komponentos un piederumos ietilpst liešanas formas, štances, presformas, armatūra un instrumenti sagatavju presēšanai, vulkanizācijai, liešanai, izgulsnēšanai vai saistīšanai kompozītu struktūrās, laminātos un to izstrādājumos. a. Šķiedras uztīšanas mašīnas, kurās šķiedras uztīšanas kustību pozicionēšanu var koordinēt un programmēt pa trīs vai vairākām asīm un kuras ir speciāli konstruētas kompozītmateriālu konstrukciju vai laminātu ražošanai no šķiedru vai pavedienu materiāliem, kā arī attiecīgās koordinācijas un programmētas vadības iekārtas; b. lentes veidošanas mašīnas, kurās lentes vai sloksnes veidošanas kustību pozicionēšanu var koordinēt un programmēt pa divām vai vairākām asīm, paredzētas gaisa kuģu korpusu vai "raķešu" konstrukciju ražošanai no kompozītmateriāliem; c. "šķiedru vai pavedienu materiālu""ražošanai" konstruētas vai modificētas iekārtas: 1. iekārtas polimēru materiālu šķiedru (tādu kā poliakrilnitrils, viskoze vai polikarbosilāns) konvertēšanai, ieskaitot īpašu noteikumu nospriegot šķiedru karsēšanas laikā; 2. iekārtas elementu vai savienojumu fizikālajai tvaiku uzklāšanai uz uzkarsētiem pavedienu substrātiem; 3. iekārtas ugunsizturīgu keramikas materiālu (piemēram, alumīnija oksīda) mitrajai formēšanai; d. Iekārtas, kas konstruētas vai modificētas speciālai šķiedru virsmas apstrādei vai 9C110 pozīcijā norādīto iepriekš piesūcinātu materiālu vai sagatavju ražošanai. Piezīme: 1B101.d. pozīcijā ietilpst arī valči, ekstrūderi, pārklājumu veidošanas iekārtas, griešanas mašīnas un filjēras. 1B102 Metālu pulveru "ražošanas aprīkojums" un to komponenti, izņemot 1B002 pozīcijā norādītos: NB: SK. ARĪ 1B115.b. POZĪCIJU. a. metālu pulveru "ražošanas aprīkojums", kas izmantojamas 1C011.a., 1C011.b., 1C111.a.1., 1C111.a.2. pozīcijās vai militāras nozīmes preču kontroles sarakstos minēto sfērisko vai atomizēto materiālu "ražošanai" kontrolējamos apstākļos; b. 1B002 vai 1B102.a. pozīcijā minētā "ražošanas aprīkojuma" speciālie komponenti. Piezīme: 1B102 pozīcijā ietilpst: a. plazmas ģeneratori (augstfrekvences loka izlādes), ko var izmantot pārslveida vai sfērisku metālu pulveru iegūšanai argona-ūdens vidē; b. elektroerozijas iekārtas, ko var izmantot pārslveida vai sfērisku metālu pulveru iegūšanai argona-ūdens vidē; c. iekārtas, ko var izmantot alumīnija pulvera "ražošanai" sfērisku daļiņu veidā, pārvēršot kausējumu pulverī inertā vidē (piemēram, slāpeklī). 1B115 Reaktīvo dzinēju degvielas un to sastāvdaļu ražošanas iekārtas, izņemot 1B002 vai 1B102 pozīcijā norādītās, kā arī speciāli šīm iekārtām izgatavoti komponenti: a. "ražošanas aprīkojums" 1C011.a., 1C011.b., 1C111 pozīcijā vai militāro preču kontroles sarakstos minēto reaktīvo dzinēju šķidro degvielu vai to sastāvdaļu "ražošanai", lietošanai un kvalitātes kontrolei; b. "ražošanas aprīkojums" 1C011.a., 1C011.b., 1C111 pozīcijā vai militāro preču kontroles sarakstos minēto reaktīvo dzinēju šķidro degvielu vai to sastāvdaļu "ražošanai", lietošanai un kvalitātes kontrolei. Piezīme: Saskaņā ar pozīciju 1B115.b. kontroli neattiecina uz periodiskas darbības maisītājiem, nepārtrauktas darbības maisītājiem vai šķidruma enerģijas dzirnavām. Periodiskas darbības maisītāju, nepārtrauktas darbības maisītāju un šķidruma enerģijas dzirnavu kontrolei sk. pozīcijas 1B117, 1B118 un 1B119. 1. piezīme: Iekārtas, kas speciāli konstruētas militāras nozīmes preču ražošanai, sk. militāro preču kontroles sarakstos. 2. piezīme: Saskaņā ar 1B115 pozīciju kontroli neattiecina uz iekārtām bora karbīda "ražošanai", lietošanai un kvalitātes kontrolei. 1B116 Speciāli izgatavotas sprauslas pirolītiski iegūstamu materiālu formēšanai formās, aptverēs vai citās ierīcēs no prekursoru gāzēm, kas sadalās no 1573 K (1300 °C) 3173 līdz K (2900 °C) temperatūrā un pie spiediena no 130 Pa līdz 20 kPa. 1B117 Diskrētas darbības maisītāji, kas nodrošina sajaukšanu vakuumā no nulles līdz 13,326 kPa, ar iespēju regulēt temperatūru sajaukšanas kamerā, un kuriem ir visas šīs īpašības: a. kopējais tilpums 110 litri vai vairāk; un b. ir vismaz viena ekscentriski novietota sajaukšanas vārpsta. 1B118 Nepārtrauktas darbības maisītāji, kas nodrošina sajaukšanu vakuumā pie spiediena no nulles līdz 13,326 kPa, ar iespēju regulēt sajaukšanas kameras temperatūru, un kuriem ir visas šīs īpašības: a. divas vai vairākas sajaukšanas vārpstas; un b. iespējams atvērt sajaukšanas kameru. 1B119 Šķidruma enerģijas dzirnavas, kas piemērotas 1C011.a., 1C011.b., 1C111 pozīcijā uzskaitīto vai militāro preču kontroles sarakstos minēto militāras nozīmes vielu malšanai. 1B201 Šķiedru formēšanas mašīnas, izņemot 1B001 vai 1B101 pozīcijā norādītās, un ar tām saistītās iekārtas: a. šķiedru uztīšanas mašīnas, kurai piemīt visas šīs īpašības: 1. pozicionēšanas kustības, šķiedru uztīšanu un vērpšanu var koordinēt un programmēt pa divām vai vairākām asīm; 2. speciāli konstruētas kompozītmateriālu konstrukciju vai laminātu ražošanai no "šķiedru vai pavedienu materiāliem"; un 3. spēj tīt cilindriskos rotorus ar diametru no 75 mm līdz 400 mm un garumu 600 mm vai vairāk; b. koordinācijas un programmēšanas kontroles iekārtas 1B201.a. pozīcijā norādītajām šķiedru uztīšanas mašīnām; c. precīzijas serdeņi 1B201.a. pozīcijā norādītajām šķiedru uztīšanas mašīnām. 1B225 Elektrolīzes šūnas fluora iegūšanai, kuru ražība ir lielāka par 250 g fluora stundā. 1B226 Elektromagnētiskie izotopu separatori ar vienu vai vairākiem jonu avotiem, kas spēj radīt 50 mA vai lielāku jonu plūsmas kopējo strāvu. Piezīme: 1B226 pozīcijā ietilpst separatori: a. kuros var bagātināt stabilos izotopus; b. ar magnētiskajā laukā ievietotiem jonu avotiem un kolektoriem, un konfigurācijas, kuros tie ir ārpus magnētiskā lauka. 1B227 Amonjaka sintēzes konvertori vai sintēzes iekārtas, kurās sintēzes gāzes (slāpeklis un ūdeņradis) tiek izvadītas no amonjaka-ūdeņraža augstspiediena apmaiņas kolonnas, bet sintezētais amonjaks tiek ievadīts tajā atpakaļ. 1B228 Ūdeņraža kriogēnās destilācijas kolonnas, kurām ir visas šīs īpašības: a. paredzētas darbam 35 K (–238 °C) vai zemākā temperatūrā; b. darba spiediens kolonnas iekšienē ir no 0,5 līdz 5 MPa; c. tās ir izgatavotas no: 1. 300. sērijas nerūsējošā tērauda ar pazeminātu sēra saturu, kurā pēc ASTM (vai tam līdzvērtīga standarta) noteiktais austenīta graudu izmērs ir vismaz 5; vai 2. līdzvērtīgiem materiāliem, kas ir gan kriogēni, gan saderīgi ar H2; un d. Iekšējais diametrs ir 1 m vai lielāks, bet efektīvais garums ir 5 m vai lielāks. 1B229 Ūdens-sērūdeņraža apmaiņas šķīvju kolonnas un "iekšējās kontaktierīces": Piezīme: Par kolonnām, kas ir speciāli konstruētas vai modificētas smagā ūdens ražošanai, sk. 0B004 pozīciju. a. Ūdens-sērūdeņraža apmaiņas šķīvju kolonnas, kurām piemīt visas šīs īpašības: 1. darba spiediens ir 2 MPa vai lielāks; 2. izgatavotas no oglekļa tērauda, kurā pēc ASTM (vai tam līdzvērtīga standarta) noteiktais austenīta graudu izmērs ir vismaz 5; un 3. diametrs ir 1,8 m vai lielāks;